qundao/data-zh-poetry huggingface dataset:
書王右丞詩後
作者：楊萬里
朝代：宋

晚因子厚識淵明，早學蘇州得右丞。
忽夢少陵談句法，勸參庾信謁陰鏗。
書莫讀
作者：楊萬里
朝代：宋

書莫讀，詩莫吟。
讀書兩眼枯見骨，吟詩箇字嘔出心。
人言讀書樂，人言吟詩好。
口吻長作秋蟲聲，只令君瘦令君老。
君瘦君老且勿論，傍人聽之亦煩惱。
何如閉目坐齋房，下簾掃地自焚香。
聽風聽雨都有味，健來即行倦來睡。
書黄廬陵伯庸詩卷
作者：楊萬里
朝代：宋

句法何曾問外人，單傳山谷當家春。
截來雲錦花無樣，倒寫珠胎海亦貧。
汗竹香中翻墨汁，扶桑梢上挂頭巾。
詩名官職看雙美，向道儒冠不誤身。
書齋夜坐二首·其一
作者：楊萬里
朝代：宋

棐几吹燈丈室虛，隔窗雨點響階除。
胡床枕手昏昏著，卧聽兒童讀漢書。
書齋夜坐二首·其二
作者：楊萬里
朝代：宋

酒力欺人正作眠，夢中得句忽醒然。
寒生更點當當裏，雨在梅花蔌蔌邊。
曾伯貢主簿挽詩二首·其一
作者：楊萬里
朝代：宋

練練蘭溪秀，家家玉樹榮。
興安有才子，艮老是先生。
師與三冬學，詩專五字城。
一官纔祭灶，作麽便銘旌。
曾伯貢主簿挽詩二首·其二
作者：楊萬里
朝代：宋

我壯君初冠，相逢便定交。
即今俱白首，赴告忽黄茅。
人物王兼謝，詩聲島與郊。
病來無氣力，不得奠蘭肴。
曾叔謙哀辭
作者：楊萬里
朝代：宋

歲紹興之壬午兮，余負丞於零陵。
汩夫君之南征兮，臨二松之寒廳。
聞跫然於逃虛兮，辭未接而情親。
分一日之光景兮，載鴟夷乎吾與行。
沛吾擊其蘭橈兮，亂湘江以揚舲。
維余笮於愚溪兮，叩柳子之柴荆。
陟西山以茹芳兮，降鈷鉧以漱泠。
風吹衣以拂雲兮，舉手攬乎南斗之星。
君與我其俱醉兮，夜解手於丘亭。
余未幾而北歸兮，君忽返乎銘旌。
曾合離之俛仰兮，奄古今乎死生。
羌夫君之淵偉兮，允江山之載英。
蔚豫章之離奇兮，森楩梓其崢嶸。
自拱把而培溉兮，俟百圍乎千尋。
崒雪山與冰谷兮，凜霜影而雨聲。
細猶堪於薄櫨兮，豈大者之不可杗。
仰神臯於太紫兮，矩厚載而規圜。
清屹建章以亙明光兮，連蕙草與蘭林。
詔班爾以駿奔兮，旁搜巖崖之欹傾。
締皇居及帝室兮，將涓休乎落吾成。
蹇棟榦槁乾於空山兮，匠不獲以督繩。
紛后皇之揠材兮，壑何幽之不徵。
喟一擷而萬捐兮，夫孰有遭而無營。
君方舍斯世而去之兮，豈達欣而窮憎。
耿精爽之未泯兮，嗤彼啄腐而吞腥。
裁斯文以寄哀兮，聊復寫久要平生之情。
曾達臣挽詞二首·其一
作者：楊萬里
朝代：宋

珠凍蘭溪水，冰封玉笥山。
是翁元不死，蛻骨此中間。
書畫今存否，儀刑杳莫攀。
端令郡博士，陟岵淚斑斑。
曾達臣挽詞二首·其二
作者：楊萬里
朝代：宋

議論千千古，胸懷一一奇。
非關時棄我，不肯我干時。
老鶴雲間意，長松雪外姿。
平生獨知命，冷眼看人癡。
月下果飲七首·其一
作者：楊萬里
朝代：宋

恰則天方暮，如何月正中。
一年無此熱，今夕絕無風。
早藕凝鬆雪，新菱剝釅紅。
醉鄉堪避暑，只合著衰翁。
月下果飲七首·其七
作者：楊萬里
朝代：宋

人靜更深丈室虛，欲眠聊復小踟躕。
竹床最冷也成熱，羽扇不涼差勝無。
月下果飲七首·其三
作者：楊萬里
朝代：宋

一年遇暑一番愁，六月梢時七月頭。
今夕追涼還得熱，何時遇夏却逢秋。
月下果飲七首·其二
作者：楊萬里
朝代：宋

酒邊無物伴長瓶，一顆新蓮一段冰。
月下不風終是爽，燭光何罪也堪憎。
月下果飲七首·其五
作者：楊萬里
朝代：宋

坐久輕雲次第開，月光飛入酒杯來。
今宵只有半邊月，一半桂枝何處栽。
月下果飲七首·其六
作者：楊萬里
朝代：宋

斜斜花影欲愁予，唧唧蟲聲亦愛渠。
月與詩人元不薄，儂於歡伯未應疎。
月下果飲七首·其四
作者：楊萬里
朝代：宋

月初生處薄雲生，到得雲銷月政明。
兩處打更如一處，二更還作四更聲。
月下梅花
作者：楊萬里
朝代：宋

天恐梅花不耐寒，遣將孤月問平安。
未須一夜都開盡，留取前前後後看。
月下聞笛
作者：楊萬里
朝代：宋

天色鎔成水，蟾光鍊出銀。
碧香三酌半，玉笛一聲新。
小婉還清壯，多歡忽苦辛。
何人傳此曲，此曲怨何人。
月中炬火發仙山驛小睡射亭五首·其一
作者：楊萬里
朝代：宋

道是宵征即曉光，若言明發未朝陽。
月華露氣山兼水，享盡人間第一涼。
月中炬火發仙山驛小睡射亭五首·其三
作者：楊萬里
朝代：宋

月輪已落尚殘光，一似西山沒夕陽。
次第長庚都落去，日華猶未出扶桑。
月中炬火發仙山驛小睡射亭五首·其二
作者：楊萬里
朝代：宋

踏月何銷秉炬行，也防月落未天明。
果然留下長庚去，更賺行人作曉星。
月中炬火發仙山驛小睡射亭五首·其五
作者：楊萬里
朝代：宋

轎中兀得軟如癡，逢店投床片子時。
睡覺不知天曉未，半窗花影木犀枝。
月中炬火發仙山驛小睡射亭五首·其四
作者：楊萬里
朝代：宋

長庚初讓月先行，不料姮娥也世情。
趣駕冰輪渡銀浦，亂拋玉李擲長庚。
月夜散策縣圃有飛蝶仍聞笛聲
作者：楊萬里
朝代：宋

月明未許人早睡，笛聲解與秋爭清。
夜深不應有飛蝶，渠儂似欲伴人行。
月夜觀雪三首·其一
作者：楊萬里
朝代：宋

仙人愛雪不嫌寒，挈月來看夜不眠。
游遍瓊樓霜欲曉，却將玉鏡掛青天。
月夜觀雪三首·其三
作者：楊萬里
朝代：宋

月色還將雪色同，雪光却與月光通。
都將大地作月窟，仍牓碧天名雪宮。
月夜觀雪三首·其二
作者：楊萬里
朝代：宋

月光雪色兩清寒，見月初疑是雪團。
看得雪光還似月，元來雪月一般般。
月夜阻風泊舟太湖石塘南頭四首·其一
作者：楊萬里
朝代：宋

到得松江每不欣，何曾晴快遇清真。
此行作意追勝境，入夜阻風還悶人。
萬里青天一輪月，三更雪浪太湖春。
若教白日來經此，不見新鎔萬頃銀。
月夜阻風泊舟太湖石塘南頭四首·其三
作者：楊萬里
朝代：宋

過湖未得匹如閑，何幸湖心泊畫船。
宇宙中間都是月，波濤外面更無天。
誰知造物將奇觀，不與傖人付謫仙。
管領渠儂無一物，鏤冰剪雪作新篇。
月夜阻風泊舟太湖石塘南頭四首·其二
作者：楊萬里
朝代：宋

動地顛風政打頭，吳江未到且維舟。
五湖波起衆山動，一片月明千里愁。
且更放遲些子睡，看它盛怒幾時休。
陽侯要與詩人敵，未必詩人輸一籌。
月夜阻風泊舟太湖石塘南頭四首·其四
作者：楊萬里
朝代：宋

新年乘興看春風，來過垂虹東復東。
誰有工夫寒夜底，獨尋水月五湖中。
今宵頓覺乾坤大，下筆惟愁造化窮。
太白青山謝公海，可憐一笑偶然同。
月臺夜坐二首·其一
作者：楊萬里
朝代：宋

秋日非無熱，秋宵至竟清。
老夫連數夕，露坐到三更。
風急星明滅，雲行月送迎。
追驩追不得，驩却偶然成。
月臺夜坐二首·其二
作者：楊萬里
朝代：宋

日落片時許，星纔數點明。
須臾玉棋子，徧滿碧瑶枰。
向晚垂垂雨，通宵得得晴。
秋蛩伴儂語，苦底是誰聲。
有宋死孝毛子仁哀辭
作者：楊萬里
朝代：宋

灝穹睠宋，方郅隆些。
篤生仁皇，實叡聰些。
二堯兩舜，復時雍些。
杜韓富范，再夔龍些。
巍蕩奮熙，起丕功些。
歐陽伯仲，軻與雄些。
雲昭漢回，炳文風些。
麟在靈囿，鳳在桐些。
金芝專車，朱草叢些。
懸藜結綠，牣紫宮些。
靈蛇照乘，玉府充些。
大江之西，文江東些。
毛伯苗裔，河嶽鍾些。
三辰五緯，韞心胸些。
如漢賈生，與終童些。
年未弱冠，收科崇些。
連收制科，天動容些。
玉映漢臺，驚群公些。
棄官如泥，子職恭些。
死孝倚廬，神明通些。
文行有煒，垂無窮些。
與宋一經，相始終些。
凍黎百年，養萬鍾些。
草腐菌朽，花霣空些。
有宋孝子，蔚岱嵩些。
有歎
作者：楊萬里
朝代：宋

老來無面見毛錐，猶把閑愁付小詩。
若道愁多頭易白，鷺鷥從小鬢成絲。
有歎
作者：楊萬里
朝代：宋

飽喜饑嗔笑殺儂，鳳皇未可笑狙公。
儘逃暮四朝三外，猶在桐花竹實中。
望多稼亭
作者：楊萬里
朝代：宋

遥望城頭多稼亭，亭邊霜檜老更青。
當年老守携穉子，芒鞋葵扇繞城行。
臘前移梅春插柳，蹋雪衝泥不停手。
柳未成陰梅穉花，著帽又迎新太守。
後來新守復迎新，到今新舊知幾人。
向來手植今在否，寄與此詩聊問春。
望姑蘇
作者：楊萬里
朝代：宋

曠野平中天四垂，凍雲罅裏日平西。
水村人遠看來短，茅屋簷長反作低。
最愛河堤能底巧，截他山脚不勝齊。
喜聞借得姑蘇館，百尺高臺入杖藜。
望楚州新城
作者：楊萬里
朝代：宋

已近山陽望漸寬，湖光百里見千村。
人家四面皆臨水，柳樹雙垂便是門。
全盛向來元孔道，雜耕今是一雄藩。
金湯再葺真長策，此外猶須子細論。
望橫山塔
作者：楊萬里
朝代：宋

水面生風分外嚴，竹根剩雪更新添。
六年不見橫山塔，茅屋東邊忽半尖。
望清遠峽
作者：楊萬里
朝代：宋

刺船又入峽山間，江水初平失惡灘。
道是峽山天下險，老夫今作坦塗看。
望見靈山
作者：楊萬里
朝代：宋

旱後催科惱殺儂，且隨尺一解而東。
靈山忽近西山遠，回首新吳一夢中。
望謝家青山太白墓二首·其一
作者：楊萬里
朝代：宋

阿朓青山自一村，州民歲歲與招魂。
六朝陵墓今安在，只有詩仙月下墳。
望謝家青山太白墓二首·其二
作者：楊萬里
朝代：宋

玄暉舊宅略無存，太白來游愛是間。
占作醉眠床一隻，謝家山是李家山。
望雨
作者：楊萬里
朝代：宋

雲興惠山頂，雨放太湖脚。
初愁望中遠，忽在頭上落。
白羽障烏巾，衣袖已沾渥。
歸來看簷溜，如瀉萬仞壑。
霆裂大瑶甕，電縈濕銀索。
須臾水平階，花塢失半角。
定知秧疇滿，想見田父樂。
向來春夏交，旱氣亦太虐。
山川已徧走，雲物竟索寞。
雙鬢愁得白，兩膝拜將剝。
早知有今雨，老懷枉作惡。
朝飯罷登浄遠亭
作者：楊萬里
朝代：宋

近水孤亭迥，縈城一徑斜。
霜林烏鵲國，冰岸鷺鷥家。
殊覺冬曦暖，還拈小扇遮。
傳呼惠山水，來瀹建溪茶。
木犀
作者：楊萬里
朝代：宋

天將秋氣蒸寒馥，月借金波滴小黄。
不會溪堂老居士，更談桂子是天香。
木犀二絕句·其一
作者：楊萬里
朝代：宋

只道秋花艷未强，此花儘更有商量。
東風染得千紅紫，曾有西風半點香。
木犀二絕句·其二
作者：楊萬里
朝代：宋

輕薄西風未辦霜，夜揉黄雪作秋光。
吹殘六出猶餘四，匹似天花更著香。
木犀初發
作者：楊萬里
朝代：宋

可笑詩人山澤臞，平生枯淡不敷腴。
已搜杞菊到詒厥，絕與木犀親友于。
挼入杯中金粟走，滿澆天上桂華孤。
醉眠繞枕兩三朶，香冰肝脾酒更無。
木犀初發呈張功父
作者：楊萬里
朝代：宋

塵世何曾識桂林，花仙夜入廣寒深。
移將天上衆香國，寄在梢頭一粟金。
露下風高月當戶，夢回酒醒客聞砧。
詩情惱得渾無那，不爲龍涎與水沈。
木犀芙蓉盛開
作者：楊萬里
朝代：宋

先生深住萬山村，霧裹雲包不見痕。
也被閑人知去處，芙蓉巷裏木犀門。
木犀落盡有感二首·其一
作者：楊萬里
朝代：宋

一歲秋香又一空，落英顦顇怨西風。
開時占斷西風曉，豈念荷花脫病紅。
木犀落盡有感二首·其二
作者：楊萬里
朝代：宋

姮娥收去廣寒秋，太息花中無此流。
花品已高香更絕，却緣韻勝得清愁。
未到丹徒二十里間見石翁石婆
作者：楊萬里
朝代：宋

詔許詩人江海游，丹徒初到晉徐州。
爐邊暘谷日長晝，盞底醉鄉天不秋。
六代興亡何處問，一生奔走幾時休。
石翁石媼霜前笑，管得南朝陵墓愁。
未至安樂坊隔林望見霜鏗嶺兩峰特奇
作者：楊萬里
朝代：宋

天知老子厭凡山，別放潜瓌伏寶看。
一行橫林遮嶺脚，兩峰如笋出雲端。
舉頭瞥見還驚遯，到骨清奇特地寒。
彼此相遭有緣法，悔將嗔喜觸巑岏。
朱伯勤同子文弟幼楚姪來訪書事
作者：楊萬里
朝代：宋

板橋再葺岸頭橫，茅屋新添樹外明。
山勢追回一溪水，波光飛到萬花亭。
沉煙久冷爐猶馥，簾子閑垂脚自平。
坐看千林總黄落，只餘蘭蕙向人青。
朱新仲舍人灊山詩集其子軧叔止見惠且有詩和以謝之
作者：楊萬里
朝代：宋

灊山詩伯錦裁篇，玉樹郎君手爲編。
美似洛花爭曉靚，清如江月赴秋圓。
力追杜老今誰擬，親得陵陽夜半傳。
再拜一吟三太息，青燈細雨伴淒然。
李仁甫侍講閣學挽詩二首·其一
作者：楊萬里
朝代：宋

紫橐猶黄帽，青燈到白頭。
芝庭過晁董，金鐀續春秋。
曉月承明寂，東風玉壘愁。
殷勤倩潮水，將淚去西州。
李仁甫侍講閣學挽詩二首·其二
作者：楊萬里
朝代：宋

高議春江壯，長身野鶴孤。
生涯一杯酒，行李五車書。
凡例今迂叟，聲名後老蘇。
岷峨氣悽愴，不爲玉將珠。
李原之主簿投贈長篇謝以唐律
作者：楊萬里
朝代：宋

寶氣亭前雙太阿，龍光再吐射銀河。
伯兮西嘯巴山月，仲氏南嬉楚水波。
贈以四愁真絕唱，不如一詣聽長哦。
簿書何至煩勾校，歸校芸香蠹簡訛。
李師儒上舍稽古堂
作者：楊萬里
朝代：宋

青楓金剎依然在，黄石圯橋元不改。
只有謫仙稽古堂，兵燒水毀草樹荒。
二大夫家有孫子，去珠復還堂再起。
朱甍碧瓦拂金波，牙籤玉軸拄銀河。
山鬼吹燈聽夜誦，秋兔獻穎供晨哦。
向來二李名父子，今來二李佳兄弟。
鶺鴒雙去集上林，李家大夫看二二。
李聖俞郎中求吾家江西黄雀醝法戲作醝經遺之
作者：楊萬里
朝代：宋

江夏無雙小道士，一丘一壑長避世。
裁雲縫霧作羽衣，蘆花柳綿當裘袂。
身騎鴻鵠太液池，脚踏金蟇攀桂枝。
渴飲南陽菊潭水，饑啄藍田栗玉芝。
今年天田秋大熟，紫皇遣刈神倉穀。
一雙鳬舄墮雲羅，夜隨弋人卧茅屋。
賣身不直程將軍，却與彭越俱策勳。
解衣戲入玉壺底，壺中別是一乾坤。
水精鹽山兩岐麥，身在椒蘭衆香國。
玉條脫下澡凝脂，金叵羅中酌瓊液。
平生學仙不學禪，刳心洗髓糟床邊。
諸公俎豆驚四筵，猶得留侯借箸前。
昔爲飛仙今酒仙，更入太史滑稽篇。
李與賢來訪自言所居幽勝甚似剡溪因以似剡名其庵出閑居五詠因次其韻五首·其一
作者：楊萬里
朝代：宋

玉壺冰段露金莖，未抵閑居五詠清。
休道曹詩成七步，不須三步已詩成。
李與賢來訪自言所居幽勝甚似剡溪因以似剡名其庵出閑居五詠因次其韻五首·其三
作者：楊萬里
朝代：宋

溪上新橋是鳳林，殘風剩雨做秋陰。
先生小試南風手，寫得一川山水音。
李與賢來訪自言所居幽勝甚似剡溪因以似剡名其庵出閑居五詠因次其韻五首·其二
作者：楊萬里
朝代：宋

山似剡溪溪似油，人如詩句句如秋。
無邊春裏花饒笑，有底忙時草喚愁。
李與賢來訪自言所居幽勝甚似剡溪因以似剡名其庵出閑居五詠因次其韻五首·其五
作者：楊萬里
朝代：宋

漫浪江湖天一方，故人不見兩三霜。
對床說盡平生話，黄葉聲中秋夜長。
李與賢來訪自言所居幽勝甚似剡溪因以似剡名其庵出閑居五詠因次其韻五首·其四
作者：楊萬里
朝代：宋

見說幽居繞萬松，栽梅能白杏能紅。
人行剡曲溪山裏，家住輞川圖畫中。
李花
作者：楊萬里
朝代：宋

李花宜遠更宜繁，惟遠惟繁始足看。
莫學江梅作疎影，家風各自一般般。
村店竹床
作者：楊萬里
朝代：宋

村店事事無，秋熱夜夜至。
一雙好竹床，無人將去睡。
東園幽步見東山四首·其一
作者：楊萬里
朝代：宋

日日花開日日新，問天乞得自由身。
不知白髮蒼顔裏，更看南溪幾箇春。
東園幽步見東山四首·其三
作者：楊萬里
朝代：宋

爲愛東園日日來，未曾動脚眼先開。
南溪頃刻都行徧，更到東山頂上回。
東園幽步見東山四首·其二
作者：楊萬里
朝代：宋

何曾一日不思歸，請看誠齋八集詩。
到得歸來身已病，是儂歸早是歸遲。
東園幽步見東山四首·其四
作者：楊萬里
朝代：宋

天賜東園食實封，東山加賜在園東。
東山山色渾無定，陰處青蒼曬處紅。
東園探桃李二首·其一
作者：楊萬里
朝代：宋

偶逢李徑一花開，從此東園日日來。
更約桃花同坼好，紅紅白白兩相催。
東園探桃李二首·其二
作者：楊萬里
朝代：宋

有花無葉也孤寒，有葉無花草一般。
最是桃花饒態度，醉紅嬌綠惱人看。
東園新種桃李結子成陰喜而賦之
作者：楊萬里
朝代：宋

桃李今春勝去春，添新換舊却重新。
冥搜奇特根窠底，妙簡團欒樹子勻。
移處带花非差事，登時著子亦娛人。
坡云十載方成蔭，未解誠齋別有神。
東園晴步二首·其一
作者：楊萬里
朝代：宋

淺暖疎寒十日晴，桃花紅暗李花明。
小蜂撲得渾無益，羽扇徒勞不作聲。
東園晴步二首·其二
作者：楊萬里
朝代：宋

金沙遶架卧春風，節節新條出嫩叢。
一色勻排綠瓶子，忽然半縷漏深紅。
東園牆隅雙松可愛栽酴醾金沙以繞其上
作者：楊萬里
朝代：宋

雙松樹子碧團欒，紅錦纏頭白錦冠。
儘放花枝過牆去，不妨分與路人看。
東園社日
作者：楊萬里
朝代：宋

風雨摧殘桃李枝，東園無樹不離披。
海棠過後殘花在，恰似上春初發時。
東園醉望暮山
作者：楊萬里
朝代：宋

我住北山下，南山橫我前。
北山似懷抱，南山如髻鬟。
懷抱冬獨暖，髻鬟春最鮮。
松鬈沐初凈，山蘤插更妍。
我來猶斜陽，我望忽夕煙。
一望便應去，不合久憑欄。
山意本日惜，如何許人看。
急將白錦障，小隔青鬌顔。
近翠成遠淡，縹渺天外仙。
誰知絕奇處，政在有無間。
頃刻萬姿態，可玩不可傳。
東宮講退觸熱入省倦甚小睡
作者：楊萬里
朝代：宋

承華下直直幾廷，新暑醺人睡不成。
到得曲肱貪夢好，無端急雨打荷聲。
起看翠蓋如相戲，亂走明珠却細傾。
歸路關心最涼處，水風四面一橋橫。
東寺詩僧照上人訪予於普明寺贈以詩
作者：楊萬里
朝代：宋

故人深住白雲隈，欲到何因只寄梅。
歲晚觀山吾獨立，泥中騎馬子能來。
轉頭不覺三年別，病眼相看一笑開。
說似少陵真句法，未應言下更空回。
東磧灘
作者：楊萬里
朝代：宋

江船初上灘，灘水政勃怒。
船工與水鬭，水力攔船住。
琉璃忽破碎，冰雪迸吞吐。
竟令水柔伏，低頭船底去。
朝來發盈川，已過灘十許。
但聞浪喧闐，未覩水態度。
却緣看後船，偶爾見奇處。
從此至三衢，猶有灘四五。
東窗梅影上有寒雀往來
作者：楊萬里
朝代：宋

梅花寒雀不須摹，日影描窗作畫圖。
寒雀解飛花解舞，君看此畫古今無。
松江曉晴
作者：楊萬里
朝代：宋

昨夜何緣不峭寒，今晨端要放晴天。
窗間波日如樓上，簾外霜風似臘前。
近水人家隨處好，上春物色不勝妍。
歸時二月三吳路，桃杏香中慢過船。
松江蓴菜
作者：楊萬里
朝代：宋

鮫人直下白龍潭，割得龍公滑碧髯。
曉起相傳蕊珠闕，夜來失却水精簾。
一杯淡煮宜醒酒，千里何須更下鹽。
可是士衡殺風景，却將羶膩比清纖。
松江鱸魚
作者：楊萬里
朝代：宋

鱸出鱸鄉蘆葉前，垂虹亭上不論錢。
買來玉尺如何短，鑄出銀梭直是圓。
白質黑章三四點，細鱗巨口一雙鮮。
秋風想見真風味，祗是春風已迥然。
松聲
作者：楊萬里
朝代：宋

哦詩口角恰微鳴，喚得風從月脇生。
端爲先生醒醉耳，繞山搜出萬松聲。
松關
作者：楊萬里
朝代：宋

竹林行盡到松關，分付雙松爲把門。
若放俗人來一箇，罰渠老瓦十分盆。
松陰小憩
作者：楊萬里
朝代：宋

不但先生倦不蘇，僕夫也自要人扶。
青松數了還重數，只是從前八九株。
枇杷
作者：楊萬里
朝代：宋

大葉聳長耳，一梢堪滿盤。
荔支分與核，金橘却無酸。
雨壓低枝重，漿流冰齒寒。
長卿今尚在，莫遣作園官。
枕上聞子規二首·其一
作者：楊萬里
朝代：宋

半世征行怕子規，一聞一歎一霑衣。
如今聽著渾如夢，我自高眠汝自啼。
枕上聞子規二首·其二
作者：楊萬里
朝代：宋

去年借宅寄生兒，今歲羣兒又學伊。
羞面見它鶑與燕，向人强道不如歸。
林宏才秉義挽辭
作者：楊萬里
朝代：宋

行盡江南北，於何隠去休。
福清好雲谷，老子得菟裘。
風采今千古，英靈閟一丘。
庭階俱玉樹，仲氏立鼇頭。
林景思寄贈五言以長句謝之
作者：楊萬里
朝代：宋

華亭沈虞卿，惠山尤延之。
每見無雜語，只說林景思。
試問景思有何好，佳句驚人人絕倒。
句句飛從月外來，可羞王公薦穹昊。
若人乘雲駕天風，秋衣剪菊裁芙蓉。
暮宿銀漢朝蓬宮，我欲從之東海東。
西湖柳色二三月，相逢一笑冠纓絕。
醉招和靖叫東坡，一吸西湖湖欲竭。
我醉自眠君自顛，路人往往指作仙。
此輩何曾識此樂，識與不識俱可憐。
別時花開今已落，思君令人瘦如鶴。
夢裏隨君携酒瓢，同登天台度石橋。
瀑泉界天瀉雲窟，長松拔地攙煙霄。
與君聯句章未了，帝城鐘動西峰曉。
海風吹墮珊瑚枝，乃是先生寄我詩。
火雲燒江江水沸，君詩清涼過於水。
定知來自雪巢底，恍然坐我天台寺。
柳絮
作者：楊萬里
朝代：宋

寒勒花遲却速殘，暖將絮過忽吹還。
雪翻霽日光風急，毬衮回廊曲榭閑。
萬里雲天皆去處，羣飛蹤跡恣中間。
道渠催得春闌著，春不緣渠獨不闌。
柳色
作者：楊萬里
朝代：宋

春到四經旬，元來未見春。
柳條將軟碧，爭獻上番新。
柴步灘
作者：楊萬里
朝代：宋

江闊水不聚，分爲三五灘。
遂令客子舟，上灘一一難。
小沙已成洲，大洲已成山。
山有樹百尺，樹圍屋數間。
水底復生洲，沙濕猶未乾。
從此洲愈多，安得水更寬。
憶從嚴陵歸，水落不能湍。
拖以數童僕，折却十竹竿。
今茲過吾舟，念昔猶膽寒。
栟楮江濱芙蓉一株發紅白二色二首·其一
作者：楊萬里
朝代：宋

芙蓉照水弄嬌斜，白白紅紅各一家。
近日司花出新巧，一枝能著兩般花。
栟楮江濱芙蓉一株發紅白二色二首·其二
作者：楊萬里
朝代：宋

司花手法我能知，說破當知未大奇。
亂剪素羅裝一樹，略將數朶蘸燕支。
桂源鋪
作者：楊萬里
朝代：宋

萬山不許一溪奔，攔得溪聲日夜喧。
到得前頭山脚盡，堂堂溪水出前村。
桐廬道中
作者：楊萬里
朝代：宋

肩輿坐睡茶力短，野堠無文山路長。
鴉鵲聲歡人不會，枇杷一樹十分黄。
桑疇
作者：楊萬里
朝代：宋

夾岸瀕河種穉桑，春風吹出萬條長。
船行老眼渾多忘，喚作西湖插拒霜。
桑茶坑道中八首·其一
作者：楊萬里
朝代：宋

兩邊山束一溪風，盡日行程在井中。
猶喜天圍能里許，井中那得箇寬通。
桑茶坑道中八首·其七
作者：楊萬里
朝代：宋

晴明風日雨乾時，草滿花隄水滿溪。
童子柳陰眠正著，一牛喫過柳陰西。
桑茶坑道中八首·其三
作者：楊萬里
朝代：宋

沙鷗數箇點山腰，一足如鉤一足翹。
乃是山農墾斜崦，倚鉏無力政無聊。
桑茶坑道中八首·其二
作者：楊萬里
朝代：宋

田塍莫笑細於椽，便是桑園與菜園。
嶺脚置錐留結屋，盡驅柿栗上山顛。
桑茶坑道中八首·其五
作者：楊萬里
朝代：宋

秧疇夾岸隔深溪，東水何緣到得西。
溪面祗銷橫一枧，水從空裏過如飛。
桑茶坑道中八首·其八
作者：楊萬里
朝代：宋

山根一徑抱溪斜，片地纔寬便數家。
漫插漫成堤上柳，半開半落路旁花。
桑茶坑道中八首·其六
作者：楊萬里
朝代：宋

蠶麰今歲十分强，催得農家日夜忙。
已縛桁竿等新麥，更將丫木撐欹桑。
桑茶坑道中八首·其四
作者：楊萬里
朝代：宋

下山入屋上山鉏，圖得生涯總近居。
桑眼未開先著椹，麥胎纔茁便生鬚。
梅殘
作者：楊萬里
朝代：宋

雪已都消去，梅能小住無。
雀爭飛落片，蜂獵未蔫鬚。
梅熟小雨
作者：楊萬里
朝代：宋

風從獨樹忽然來，雨去前山遠却迴。
留許枝間慰愁眼，兒童抵死打黄梅。
梅花
作者：楊萬里
朝代：宋

花早春何力，香寒曉儘吹。
月摇橫水影，雪带入瓶枝。
梅花下小飲
作者：楊萬里
朝代：宋

今年春在臘前回，怪底空山早見梅。
數點有情吹面過，一花無頼背人開。
爲携竹葉澆瓊樹，旋折冰葩浸玉盃。
近節雨晴誰料得，明朝無興也重來。
梅花下遇小雨
作者：楊萬里
朝代：宋

偶來花下聊散策，落英滿地珠爲席。
繞花百匝不忍歸，生怕幽芳怨孤寂。
仰頭欲折一枝斜，自插白鬢明烏紗。
傍人勸我不用許，道我滿頭都是花。
初來也覺香破鼻，頃之無香亦無味。
虛疑黄昏花欲睡，不知被花薰得醉。
忽然細雨濕我頭，雨落未落花先愁。
三點兩點也不惡，未要打空花片休。
梅花二首·其一
作者：楊萬里
朝代：宋

東風微破野梅心，著骨清香已不禁。
綠刺一尖雙莟子，錯書小字带懸針。
梅花二首·其二
作者：楊萬里
朝代：宋

带雪雖奇祗粉粧，酣晴別是好風光。
却緣白日青天裏，照得花明暖得香。
梅花數枝篸兩小瓷瓶雪寒一夜二瓶凍裂剝出二水精瓶梅花在焉蓋冰結而爲此也
作者：楊萬里
朝代：宋

何人雙贈水精瓶，梅花數枝瓶底生。
瘦枝尚带折痕在，隔瓶照見透骨明。
大枝開盡花如雪，小枝未開更清絕。
爭從瓶口迸出來，其奈堪看不堪掇。
人言水精初出萬壑時，欲凝未凝如凍脂。
上有江梅花正盛，吹折數枝墮寒鏡。
玉工割取到人間，琢出瓶子和梅看。
至今猶有未凝處，瓶裏水珠走來去。
只愁窗外春日紅，瓶子化作亡是公。
梅花落盡有感
作者：楊萬里
朝代：宋

五樹梅花一樹遲，花遲花早總離披。
春風只解吹梅落，不爲愁人染鬢絲。
梅菊同插硯滴
作者：楊萬里
朝代：宋

兩枝殘菊兩枝梅，同入銀甖釀玉醅。
待得陶泓真箇渴，二花酒熟與三杯。
梅露堂燕客夜歸
作者：楊萬里
朝代：宋

藥玉船中酒似空，水沉煙上雪都融。
梅堂客散人初靜，椽燭燒殘一尺紅。
梔子花
作者：楊萬里
朝代：宋

樹恰人來短，花將雪樣看。
孤姿妍外浄，幽馥暑中寒。
有朶篸瓶子，無風忽鼻端。
如何山谷老，只爲賦山礬。
梨
作者：楊萬里
朝代：宋

掛冠大谷肯干時，飣坐風流特地奇。
骨裏馨香衣不隔，胸中冰雪齒偏知。
賣漿碎搗瓊爲汁，解甲方憐玉作肌。
老子醉來渾謝客，見渠倒屣只嫌遲。
梳頭有感二首·其一
作者：楊萬里
朝代：宋

身在荷香水影中，曉涼不與夜來同。
且拋書冊梳蓬鬢，移轉胡床受小風。
梳頭有感二首·其二
作者：楊萬里
朝代：宋

同郡同年總八人，七人零落一人存。
如何獨立薰風裏，猶怨霜花點鬢根。
梳頭看可正平詩有寄養直時未祝髮等篇戲題七字二首·其一
作者：楊萬里
朝代：宋

却因理髮得披文，看盡廬山筆底春。
寄語可師休祝髮，癩邊猶有去年痕。
梳頭看可正平詩有寄養直時未祝髮等篇戲題七字二首·其二
作者：楊萬里
朝代：宋

老子平生湯餠腸，客間湯餠亦何嘗。
怪來今晚加餐飯，一味盧山笋蕨香。
楊村園戶栽芙蓉爲塹一路凡數萬枝
作者：楊萬里
朝代：宋

楊村江上繞江園，十里霜紅爛欲燃。
都種芙蓉作籬落，真將錦繡裹山川。
晚粧照水密如積，春色入秋寒更鮮。
客舍瓶中兩三朶，可憐向客强嬋娟。
楊花
作者：楊萬里
朝代：宋

只道垂楊管別離，楊花一去不思歸。
浮蹤浪跡無拘束，飛到蛛絲也不飛。
極暑題釣雪
作者：楊萬里
朝代：宋

暑中北閣望南窗，將謂南窗分外涼。
到得南窗還更熱，芙蕖和蕊落幽香。
榕樹
作者：楊萬里
朝代：宋

直不爲楹圜不輪，斧斤亦復赦渠薪。
數株連碧真成菌，一脛空肥總是筋。
樊系
作者：楊萬里
朝代：宋

冊文不做也由伊，做了何須死不辭。
可惜一杯金屑酒，飲來祗較早些時。
橫山
作者：楊萬里
朝代：宋

已過方山了，橫山更絕奇。
爭高一尖喜，妬逸衆青追。
萬馬頭驚拶，千旗脚恣吹。
娟峰恰三五，隔柳尚參差。
橫山塔
作者：楊萬里
朝代：宋

相識橫山塔，于今十五年。
孤標立絕頂，秃影照清川。
寂寞無香火，將迎幾舫船。
吾衰豈重過，珍重塔中仙。
橫山江岸
作者：楊萬里
朝代：宋

近船古岸不勝高，浪劃濤剜似削刀。
層石層砂層膩土，僧厨蒸出栗黄糕。
橫林望見惠山寄懷尤延之三首·其一
作者：楊萬里
朝代：宋

惠山一別十年强，雪後精神老更蒼。
白玉屏風三萬丈，半天遮斷太湖光。
橫林望見惠山寄懷尤延之三首·其三
作者：楊萬里
朝代：宋

平生玉樹伴蒹葭，晚歲春蘭隔菊花。
咫尺遂初堂下水，寄詩猶自怨人遐。
橫林望見惠山寄懷尤延之三首·其二
作者：楊萬里
朝代：宋

惠山孤絕未爲孤，下有詩仙伴却渠。
占斷惠山妨底事，無端更占洞庭湖。
檃括東坡瓶笙詩序
作者：楊萬里
朝代：宋

餞飲東坡月三更，中觴忽聞笙簫聲。
杳杳若在雲霄間，抑揚往返中八音。
徐而察之出雙瓶，水火相得自嘯吟。
食頃乃已不可尋，坐客驚歎得未曾。
八月四七歲庚辰。
檃括東坡觀棋詩引并四言詩二首·其一
作者：楊萬里
朝代：宋

老坡獨往到廬山，白鶴觀中俱晝眠。
只有棋聲人不見，寂然流水古松間。
檃括東坡觀棋詩引并四言詩二首·其二
作者：楊萬里
朝代：宋

五老峰前松蔭庭，風光清美日華明。
獨游略不逢一士，時有紋枰落子聲。
檄風伯
作者：楊萬里
朝代：宋

峭壁呀呀虎擘口，惡灘洶洶雷出吼。
泝流更著打頭風，如撐鐵船上牛斗。
風伯勸爾一杯酒，何須惡劇驚詩叟。
端能爲我霽威否，岸柳掉頭荻摇手。
檜逕曉步二首·其一
作者：楊萬里
朝代：宋

老檜陰陰夾古城，露叢迎貫日華明。
曉涼無箇人分却，一逕深長獨自行。
檜逕曉步二首·其二
作者：楊萬里
朝代：宋

雨歇林間涼自生，風穿逕裏曉逾清。
意行偶到無人處，驚起山禽我亦驚。
櫻桃
作者：楊萬里
朝代：宋

櫻桃一雨半彫零，更與黄鸝翠羽爭。
計會小風留紫脆，殷勤落日弄紅明。
摘來珠顆光如濕，走下金盤不待傾。
天上薦新舊分賜，兒童猶解憶寅清。
櫻桃煎
作者：楊萬里
朝代：宋

含桃丹更圜，輕質觸必碎。
外看千粒珠，中藏半泓水。
何人弄好手，萬顆搗虛脆。
印成花鈿薄，染作冰澌紫。
北果非不多，此味良獨美。
櫻桃花
作者：楊萬里
朝代：宋

櫻桃花發滿晴柯，不賭嬌饒只賭多。
落盡江梅餘半朶，依前風韻合還他。
次主簿叔晚霞
作者：楊萬里
朝代：宋

病眼何愁未苦佳，曉看霜了晚看霞。
只驚天上三冬月，那得西湖十里花。
景與詩爭酣未退，興如水湧去難遮。
却嫌醉墨欹傾甚，整整斜斜半似鴉。
次主簿叔雪韻
作者：楊萬里
朝代：宋

向來一雪亦草草，天知詩人眼未飽。
相傳南風爲雪骨，此言未試吾不曉。
昨日忽驚冬作春，暖氣吹人軟欲倒。
惟餘桃李未著花，便恐蟄蟲偷出窖。
南風未了却北風，一夜吹翻青玉昊。
今晨冷傍筆管生，似妬吟邊事幽討。
司寒作意欲再雪，凍雀求哀不容禱。
令人還憶柳柳州，解道千山絕飛鳥。
誰教愛雪却嫌寒，歡喜十分九煩惱。
詩人凍死不足憐，凍死猶應談雪好。
寄聲滕六何似休，浄盡將雲爲儂掃。
次主簿昌英叔鑷白韻
作者：楊萬里
朝代：宋

滴盡思親淚，猶殘影弔形。
眼花渾作黑，頷底更能青。
少也投三賦，今焉忽一星。
此生成底事，有脚不曾停。
次乞米韻
作者：楊萬里
朝代：宋

魯公尚有粥爲食，盧老今無僧作鄰。
文字借令真可煮，吾曹從古不應貧。
詩腸幸自無煙火，句眼何愁著點塵。
俗子豈知貧亦好，未須容易向渠陳。
次公滿秩來歸偶上巳寒食同日父子小酌
作者：楊萬里
朝代：宋

又是一年脩禊時，何須曲水泛金巵。
遍嘗衆酒少亦醉，坐到三更眠未遲。
上巳巧當寒食日，春風慳放牡丹枝。
白頭父子燈前語，忘却江湖久別離。
次出門韻
作者：楊萬里
朝代：宋

有酒何須富，無車却好行。
眼中長得句，身外豈關情。
遠嶺寒逾瘦，乾楓落更聲。
好懷非自閟，且道向誰傾。
次日醉歸
作者：楊萬里
朝代：宋

日晚頗欲歸，主人苦見留。
我非不能飲，老病怯觥籌。
人意不可違，欲去且復休。
我醉彼自止，醉亦何足愁。
歸路意昏昏，落日在嶺陬。
竹裏有人家，欲憩聊一投。
有叟喜我至，呼我爲君侯。
告以我非是，俛笑仍掉頭。
機心久已盡，猶有不下鷗。
田父亦外我，我老誰與遊。
次昌英主簿叔晴望韻
作者：楊萬里
朝代：宋

秋水冬全落，寒梅暖向榮。
煙林明又滅，風雁仄還平。
老豈愁能避，貧非嬾不營。
猶須鏟千嶂，剩與放雙明。
次李倅子壽郡集詩韻
作者：楊萬里
朝代：宋

蒼璧新煎第二泉，博山深炷古龍涎。
草玄顧我非楊子，能賦如公是仲宣。
詩社自甘編下戶，醉鄉何苦不開邊。
窮州地主慚司業，不解時時與酒錢。
次東坡先生用六一先生雪詩律令龜字二十韻舊禁玉月梨梅練絮白舞鵝鶴等字新添訪戴映雪高卧齧氈之類一切禁之
作者：楊萬里
朝代：宋

病身柴立手亦龜，不要人憐天得知。
一寒度夕抵度歲，惡風更將乾雨吹。
作祥只解誑饑腹，催老偏工欺短髭。
透屋旋生衾裏鐵，隔窗也送硯中澌。
攬衣起看端不惡，兩耳已作凍菌危。
似明還暗靜復響，索我黄絹揮烏絲。
誤喜家貧屋驟富，不道天巧人能爲。
忽思向來旅京國，瘦馬斷鞭包袖持。
紅金何曾夢得見，繭生脚底粟生肌。
殘杯冷炙自無分，不是不肯叩富兒。
獨立西湖望東海，海神駕雪初來時。
眼花只怪失天地，風橫併作翻簾幃。
飛來峰在水仙國，九里松無塵土姿。
只欠杖頭聘歡伯，安得醉倒衣淋漓。
猶遭天子呼野客，催班聲裏趨丹墀。
如今四壁一破褐，雪花密密巾披披。
詩肩渾作遠嶺瘦，詩思浪與春江馳。
茅柴乞暖却得冷，聊復爾耳三兩巵。
東坡逸足電雹去，天馬肯放氂牛隨。
君不見溧陽縣裏一老尉，一句曾饒韓退之。
次東坡先生蠟梅韻
作者：楊萬里
朝代：宋

梅花已自不是花，冰魂謫墮玉皇家。
不餐煙火更餐蠟，化作黄姑瞞造物。
后山未覺坡先知，東坡勾引后山詩。
金花勸飲金荷葉，兩公醉吟許孤絕。
人間姚魏漫如山，令人眼暗只欲眠。
此花寒香來又去，惱損詩人難覓句。
月兼花影恰三人，欠箇文同作墨君。
吾詩無復古清越，萬水千山一瓶鉢。
次秦少游梅韻
作者：楊萬里
朝代：宋

南枝外槁中不槁，未葉先花笑人倒。
已從寒裏著詩愁，可復溪邊被花惱。
非渠攙出百卉前，爾許清寒誰敢早。
有花無雪花只俗，有雪無梅雪何好。
冷蕊不風元自香，瘦柯寫月真如掃。
但令一壑蒔橫斜，便挂竹皮爲渠老。
秦七蘇二冰玉詞，絕唱寒盟幾秋草。
梅邊尚有句可搜，更撚衰髯仰清昊。
次霜月韻
作者：楊萬里
朝代：宋

銀浦寒無浪，金星澹不芒。
初看霜是月，併愛月和霜。
萬里除纖翳，雙清作一光。
詩窮只欠許，窮我未渠央。
次韻寄題馬少張致政亦樂園
作者：楊萬里
朝代：宋

亦樂園將獨樂園，兩園誰窄復誰寬。
似聞閭里溪深處，下有蛟龍水底蟠。
黄帽已捐蒼玉佩，朱顔不借紫金丹。
刺桐花發梅花落，安得乘風去一觀。
歐陽伯威挽詞
作者：楊萬里
朝代：宋

酒魄飛穿月，詩星流入脾。
豪來無一世，貧不上雙眉。
瀘水奇唐律，香城賞楚辭。
前身定東野，又得退之碑。
正月三日宿范氏莊四首·其一
作者：楊萬里
朝代：宋

開歲又涉三，我征良未休。
沙行地一平，百里縱遐眸。
景穆物自欣，磧迥情反愁。
中田緬雲莊，聊復稅我輈。
追程有底急，行急能至不。
三峰從何來，駿奔若鳴騶。
當戶不忍去，裴回爲人留。
對之成四友，呼酒與獻酬。
我醉山自醒，相忘却相求。
正月三日宿范氏莊四首·其三
作者：楊萬里
朝代：宋

酒名忘憂物，未盡酒所長。
醉後忘我身，安得憂可忘。
我飲初不多，不可無一觴。
平生難爲酒，甘醴斷不嘗。
要與水爭色，仍復菊敵香。
氣盎春午花，味凜秋旭霜。
三杯合自然，一滴詣醉鄉。
朅來困行役，名酒安可常。
甘淡俱不擇，芳冽那得將。
酒味何必佳，一醉徑投床。
但令有可飲，不醉亦何妨。
正月三日宿范氏莊四首·其二
作者：楊萬里
朝代：宋

野踐得幽詠，不吐聊自味。
健步忽傳呼，云有遠書至。
開緘祗暄涼，此外無一事。
奇懷坐消泯，追省寧復記。
方驩遽成悶，俗物真敗意。
山鵲下虛庭，對語含喜氣。
一笑起振衣，吾心本無滯。
正月三日宿范氏莊四首·其四
作者：楊萬里
朝代：宋

山歷愁寡天，沙征恨多地。
兩日行海濱，雖近彌不至。
遐瞻道旁堠，我進渠祗退。
大風來無隔，午燠皎安避。
今夕范氏莊，初覿三峰翠。
愈遠故絕瑕，不多始足貴。
巉然半几出，蹙若一拳細。
輕霏澹晚秀，隤照燁春媚。
翫久有餘佳，繪苦未必似。
今夕勿掩扉，月中對山睡。
正月三日驟暖多稼亭前梅花盛開四首·其一
作者：楊萬里
朝代：宋

春被梅花抵死催，今年春向去年回。
春回十日梅初覺，一夜商量一併開。
正月三日驟暖多稼亭前梅花盛開四首·其三
作者：楊萬里
朝代：宋

初開猶見蔕和心，今日來看花滿林。
日照一團都是雪，更無紅蠟與黄金。
正月三日驟暖多稼亭前梅花盛開四首·其二
作者：楊萬里
朝代：宋

絕愛西湖疎影詩，要知猶是未開時。
如今開盡渾無縫，只見花頭不見枝。
正月三日驟暖多稼亭前梅花盛開四首·其四
作者：楊萬里
朝代：宋

却緣臘雪勒孤芳，等待晴光曬麝囊。
小立樹西人不會，東風供我打頭香。
正月二十八日峽外見燕子二首·其一
作者：楊萬里
朝代：宋

社日今年定幾時，元宵過了燕先歸。
一雙貼水嬌無奈，不肯平飛故仄飛。
正月二十八日峽外見燕子二首·其二
作者：楊萬里
朝代：宋

不宿青楓學子規，不穿綠柳伴鶑啼。
雙飛只愛清江水，自喜身輕照舞衣。
正月二十四夜朱師古少卿招飲小樓看燈二首·其一
作者：楊萬里
朝代：宋

光射瑠璃貫水精，玉虹垂地照天明。
風流誰似朱夫子，解放元宵過後燈。
正月二十四夜朱師古少卿招飲小樓看燈二首·其二
作者：楊萬里
朝代：宋

南北高峰醒醉眸，市喧都寂似巖幽。
君言去歲西湖雨，城外荷聲到此樓。
正月五日以送伴借官侍宴集英殿十口號·其一
作者：楊萬里
朝代：宋

殿下鞭聲再掣雷，玉皇徐下九天來。
陰晴不定朝來定，五色祥雲霍地開。
正月五日以送伴借官侍宴集英殿十口號·其一〇
作者：楊萬里
朝代：宋

賀老如何尾從班，真官也作借官看。
君恩至重無真假，賜酒何曾味兩般。
正月五日以送伴借官侍宴集英殿十口號·其七
作者：楊萬里
朝代：宋

猛士緣竿亦壯哉，踏空舞闊四裴回。
一聲白雨催花鼓，十二竿頭總下來。
正月五日以送伴借官侍宴集英殿十口號·其三
作者：楊萬里
朝代：宋

金鬣狻猊立玉臺，雙瞻御坐首都回。
水沉山麝薔薇露，漱作香雲噴出來。
正月五日以送伴借官侍宴集英殿十口號·其九
作者：楊萬里
朝代：宋

廣場妙戲鬭程材，未得天顔一笑開。
角觝罷時還宴罷，卷班出殿戴花回。
正月五日以送伴借官侍宴集英殿十口號·其二
作者：楊萬里
朝代：宋

一點胡行朝漢天，英符來自玉門關。
舊時千歲琵琶語，新學三聲萬歲山。
正月五日以送伴借官侍宴集英殿十口號·其五
作者：楊萬里
朝代：宋

太極重開萬物新，紹熙天子宴羣臣。
梨園好語君須聽，玉曆初頒第一春。
正月五日以送伴借官侍宴集英殿十口號·其八
作者：楊萬里
朝代：宋

賜花新剪茜香羅，篸徧烏紗未覺多。
花重紗輕人更老，擡頭不起奈春何。
正月五日以送伴借官侍宴集英殿十口號·其六
作者：楊萬里
朝代：宋

已賜儀鸞錦坐蒲，起來再立聽傳臚。
君王欲勸羣臣酒，宣示天杯一滴無。
正月五日以送伴借官侍宴集英殿十口號·其四
作者：楊萬里
朝代：宋

千官拜舞仰虛皇，奉上瑶池萬壽觴。
殿上雙傳送御酒，檻前一曲繞虹梁。
正月十九日五更詣天慶觀謝雪聞都下尺雪旬日而毗陵三四微雪而已
作者：楊萬里
朝代：宋

元宵風物又闌殘，閉閣何曾出一看。
尚覺燭光欺病眼，旋添衣著試春寒。
中都尺雪逾旬許，此地飛花逐片乾。
不待珠宮香火了，海風吹上紫金盤。
正月十二日游東坡白鶴峰故居其北思無邪齋真蹟猶存
作者：楊萬里
朝代：宋

詩人自古例遷謫，蘇李夜郎并惠州。
人言造物困嘲弄，故遣各捉一處囚。
不知天公愛佳句，曲與詩人爲地頭。
詩人眼底高四海，萬象不足供詩愁。
帝將湖海賜湯沐，僅僅可以當冥搜。
却令玉堂揮翰手，爲提椽筆判羅浮。
羅浮山色濃潑黛，豐湖水光先得秋。
東坡日與群仙遊，朝發崑閬夕不周。
雲冠霞佩照宇宙，金章玉句鳴天球。
但登詩壇將騷雅，底用蟻穴封王侯。
元符諸賢下石者，祗與千載掩鼻羞。
我來剝啄王粲宅，鶴峰無恙江空流。
安知先生百歲後，不來弄月白蘋洲。
無人挽住乞一句，猶道雪乳冰湍不。
當年醉裏題壁處，六丁已遣雷電收。
獨遺無邪四箇字，鸞飄鳳泊蟠銀鈎。
如今亦無合江樓，嘉祐破寺風颼颼。
正月將晦繁星滿天
作者：楊萬里
朝代：宋

兔冷蟾寒不出時，羣仙無睡尚遊嬉。
可憐深夜無燈火，碧玉枰前暗著棋。
正月晦日自英州舍舟出陸北風大作
作者：楊萬里
朝代：宋

北風吹得山石裂，北風凍得人骨折。
南來何曾識此寒，便恐明朝丈深雪。
今朝幸不就船行，白浪打船君更驚。
只是山行也不好，笋輿寸步風吹倒。
步過分水嶺
作者：楊萬里
朝代：宋

路險勞人殺，儂須下轎行。
石從何代落，蕨傍舊根生。
古樹無今態，幽泉有暗聲。
只言章貢近，猶自兩三程。
武岡李簿回多問蕭判官東夫
作者：楊萬里
朝代：宋

客有來從天一隅，相逢喜問子何如。
橘洲各自分馬首，湘水更曾烹鯉魚。
心近人遐長作惡，離多合少可無書。
得知安穩猶差慰，敢道韋郎跡也疎。
武陵春
作者：楊萬里
朝代：宋

長鋏歸乎逾十暑，不著鵕鸃冠。道是今年勝去年。特地減清歡。舊賜龍團新作祟，頻啜得中寒。瘦骨如柴痛又酸。兒信問平安。
歲之二日欲游翟園以寒風而止
作者：楊萬里
朝代：宋

歲前問訊翟園梅，不知作麽不肯開。
歲後遣人訪消息，春風一夜花都拆。
老夫聞此喜欲癲，小兒終夕不成眠。
南烹北果手自飣，漆櫑銀瓶色相映。
千騎朝來填㦸門，雙旌已復指梅園。
東風無端動地起，橫作清寒止游子。
老夫孤悶搔白頭，小兒勸翁翁勿愁。
人言好事莫作意，雨妬風憎鬼神忌。
欲游不必言，阻游不必計。
從今只揀天色佳，走就梅花求一醉。
歲晚出城
作者：楊萬里
朝代：宋

溫飽能消底，奔忙自作癡。
平生脚已繭，今日鬢將絲。
山刻霜餘骨，梅臨水底枝。
只嫌長落莫，不道許幽奇。
歲暮歸自城中一病垂死病起遣悶四首·其一
作者：楊萬里
朝代：宋

索居獨寡歡，巾車入城闉。
親舊久不見，一見交相欣。
挽衣招我飲，惟恐我出門。
不招我亦往，不留我亦存。
殷勤復如許，不住我豈真。
是時梅始花，吹香落金尊。
酒冽肴果富，咀啜俱芳珍。
丞相我知己，太守吾故人。
言非汰塵雜，塵雜不入言。
初談聖賢髓，終談天地根。
而況銜杯酒，不樂復何云。
歲暮歸自城中一病垂死病起遣悶四首·其三
作者：楊萬里
朝代：宋

食罷游東園，慨然傷我懷。
昨日卧病時，自謂不復來。
入門大風起，萬松聲頓哀。
病骨念不堪，欲行重徘徊。
裴徊南齋前，小倦坐苔階。
齋前花不多，亦有兩古梅。
似知我至此，頃刻忽盡開。
多情梅間竹，偃風特奇哉。
不知喜風舞，爲復怯風回。
萬象皆迎春，我獨老病催。
明日能來否，且歸撥爐灰。
歲暮歸自城中一病垂死病起遣悶四首·其二
作者：楊萬里
朝代：宋

出郭雲尚明，及郊日忽暮。
不思日晷短，却信雲色誤。
駿奔六七里，逢店破亦住。
澆愁幸殘尊，照睡聊短炬。
荒雞喚野夢，晨起念速步。
升車乃復下，故疾動中腑。
昏眩懔欲絕，低徊不能去。
僮僕强我歸，偶不隕中路。
老至猶倚强，疾在自不悟。
及慈一委頓，去死僅寸許。
人生信浮脆，可笑何足懼。
所懼棄官晚，行樂今已遽。
歲暮歸自城中一病垂死病起遣悶四首·其四
作者：楊萬里
朝代：宋

病起行不得，坐久情不舒。
倔强妻子前，欲扶羞索扶。
且呼斑竹君，寸步與我俱。
遠行亦未決，聊復循庭除。
平地誰云覺，陟降即少徐。
平生四方志，八極視若無。
西飛折若木，東厲騎鯨魚。
即今卧藜床，一起還九噓。
力憊志猶在，床頭尋湛盧。
歸去來兮引·歸去來兮
作者：楊萬里
朝代：宋

儂家貧甚訴長飢。幼稚滿庭闈。正坐瓶無儲粟，漫求為吏東西。偶然彭澤近鄰圻。公秫滑流匙。葛巾勸我求為酒，黃菊怨、冷落東籬。五斗折腰，誰能許事，歸去來兮。老圃半榛茨。山田欲蒺藜。念心為形役又奚悲。獨惆悵前迷。不諫後方追。覺今來是了，覺昨來非。扁舟輕揚破朝霏。風細漫吹衣。試問征夫前路，晨光小，恨熹微。乃瞻衡宇載奔弛。迎候滿荊扉。已荒三徑存松菊，喜諸幼、入室相攜。有酒盈尊，引觴自酌，庭樹遣顏怡。容膝易安棲。南窗寄傲睨。更小園日涉趣尤奇。盡雖設柴門，長是閉斜暉。縱遐觀矯首，短策扶持。浮雲出岫豈心思。鳥倦亦歸飛。翳翳流光將入，孤松撫處悽其。息交絕友塹山溪。世與我相違。駕言復出何求者，曠千載、今欲從誰。親戚笑談，琴書觴詠，莫遣俗人知。邂逅又春熙。農人慾載菑。告西疇有事要耘耔。容老子舟車，取意任委蛇。歷崎嶇窈窕，丘壑隨宜。欣欣花木向榮滋。泉水始流澌。萬物得時如許，此生休笑吾衰。寓形宇內幾何時。豈問去留為。委心任運無多慮，顧皇皇、將欲何之。大化中間，乘流歸盡，喜懼莫隨伊。富貴本危機。雲鄉不可期。趁良辰、孤往恣遊嬉。獨臨水登山，舒嘯更哦詩。除樂天知命，了復奚疑。
歸塗觀劉寺新疊石山
作者：楊萬里
朝代：宋

風月肝脾冰雪胸，道人妙手鑿虛空。
斸翻諸嶺雲煙骨，幻出山巖紫翠峰。
細看分明非飣餖，如何彫得許玲瓏。
爲誰苦死忙歸去，知是斜陽是晚鐘。
歸自豫章復過西山
作者：楊萬里
朝代：宋

一眼苕花十里明，忽疑九月雪中行。
我行莫笑無騶從，自有西山管送迎。
歸舟大雪中入運河過萬家湖
作者：楊萬里
朝代：宋

雪漫水面淡模糊，釀出羔兒酒一壺。
已被羶腴翳醽醁，更添牛乳點春酥。
銷金帳下有此否，藥玉船中不用酤。
忽見瓊缸清徹底，蒲萄一色萬家湖。
歸路過南溪橋二首·其一
作者：楊萬里
朝代：宋

霜風一動嶺雲開，雲外樵歌暮更哀。
童子隔溪呼伴侶，併驅水牯過溪來。
歸路過南溪橋二首·其二
作者：楊萬里
朝代：宋

愛它風物重徘徊，歸路遲遲却快哉。
曲折緣溪非細好，忽逢斷岸却回來。
歸途轎中讀參寥詩
作者：楊萬里
朝代：宋

車中無作惟生睡，卷裏何佳却勝閑。
會意貪看三五句，回頭悔失數重山。
歸雲三首·其一
作者：楊萬里
朝代：宋

可殺歸雲也愛山，夜來都宿好山間。
偶看一絮翩然起，引得崩騰相趁還。
歸雲三首·其三
作者：楊萬里
朝代：宋

坐看山頭託宿雲，一雲纔動萬雲奔。
霍然散作千村霧，遠處昏來近處昏。
歸雲三首·其二
作者：楊萬里
朝代：宋

三足鴉兒出海東，飛光一朶染天紅。
只銷半點歸雲動，立地濛濛暗太空。
殘菊
作者：楊萬里
朝代：宋

腸斷黄花霜後枝，花乾葉悴兩離披。
一花忽秀枯叢裏，更勝初開乍見時。
殘雪
作者：楊萬里
朝代：宋

殘雪堆成山數重，懸崖幽竇玉玲瓏。
如何借得仙人掌，擎取瓊瑶三四峰。
毗陵辭滿出舍添倅廳
作者：楊萬里
朝代：宋

小住丞廳更一旬，客魂先入故鄉春。
未離鼓角聲中夢，已是譙門外面人。
毗陵郡齋冬至晴寒
作者：楊萬里
朝代：宋

竹屋消殘半瓦霜，冰河凍裂一漁航。
不須宮線量曦影，化日今年特地長。
毗陵郡齋追憶鄉味
作者：楊萬里
朝代：宋

坐無黄雀牛尾狸，荆溪日日思江西。
若無鵝梨與海錯，江西却恐思荆溪。
舊居江西不自惜，到得荆溪却追憶。
明年官滿歸江西，却憶荆溪難再得。
江珍海錯各自奇，冬裘何曾羨夏絺。
鵝梨黄雀無不可，荆溪江西不關我。
水中山花影
作者：楊萬里
朝代：宋

閉轎那知山色濃，山花影落水田中。
水中細數千紅紫，點對山花一一同。
水仙盛開留子上弟小酌
作者：楊萬里
朝代：宋

手種凌波香，今歲便十斛。
要知誠齋中，富底水仙國。
有酒偏欠花，有花恨無客。
與子對花前，不醉便了得。
待勸已非真，不勸兩自索。
安知醉與醒，今夕定何夕。
水仙花四首·其一
作者：楊萬里
朝代：宋

江妃虛却蕊珠宮，銀漢仙人謫此中。
偶趁月明波上戲，一身冰雪舞春風。
水仙花四首·其三
作者：楊萬里
朝代：宋

韻絕香仍絕，花清月未清。
天仙不行地，且借水爲名。
水仙花四首·其二
作者：楊萬里
朝代：宋

額間拂殺御袍黄，衣上偷將月姊香。
待倩春風作媒却，西湖嫁與水仙王。
水仙花四首·其四
作者：楊萬里
朝代：宋

開處誰爲伴，蕭然不可親。
雪宮孤弄影，水殿四無人。
水漚二首·其一
作者：楊萬里
朝代：宋

淡日輕雲雨點疎，大漚隨雨起清渠。
跳來走去瓊盤裏，創見龍宮徑寸珠。
水漚二首·其二
作者：楊萬里
朝代：宋

至寶何緣識得全，驪珠浮沒只俄然。
金仙額上莊嚴底，只許凡人見半邊。
水精膾
作者：楊萬里
朝代：宋

上饒靈山無它靈，空山滿腹著水精。
炯然非石亦非玉，乃是陰崖絕壑千秋萬歲之堅冰。
只知靈山有爽氣，誰知水精有奇味。
詩人新試餐玉方，解遣堅凝作鬆脆。
銀刀細下雪縷飛，金盤飣出瓊瑶堆。
齒牙著處霜霰響，殽鯖厭後胸襟開。
尊前歡伯來督戰，坐上嘉賓欲驚散。
胸中自有水精宮，不怕醉鄉無畔岸。
水紋二首·其一
作者：楊萬里
朝代：宋

池面尖風起，煙痕一拂微。
無形還有影，掠水去如飛。
水紋二首·其二
作者：楊萬里
朝代：宋

初作眉頭皺，還成簟面斑。
小風來不住，織遍一池間。
水落二首·其一
作者：楊萬里
朝代：宋

桑椹垂紅似荔支，荻芽如臂與人齊。
夜來水落知深淺，看取芭蕉五尺泥。
水落二首·其二
作者：楊萬里
朝代：宋

輕寒瑟瑟入船中，閉却船門下却篷。
要得新晴江水落，不應更恨打頭風。
水螳蜋歌
作者：楊萬里
朝代：宋

清晨洗面開篷門，巨螳蜋在水上奔。
前怒兩臂秋竹竿，後拕一腹春漁船。
偶然拾得破蛛網，挈取四角沉重淵。
柳上螳蜋工捕蟬，水上螳蜋工捕鱣。
捕蟬頓頓得蟬食，捕鱣何曾得魚喫。
水西野店皆不著宿夜抵石山虛
作者：楊萬里
朝代：宋

不著官人宿，無如野店何。
見容幸有此，雖陋更嫌它。
頭蝨妨歸夢，鄰雞伴寤歌。
此生眠食爾，行路總蹉跎。
水調歌頭
作者：楊萬里
朝代：宋

玉樹映階秀，玉節逐年新。年年九月，好為阿母作生辰。澗底蒲芽九節，海底銀濤萬頃，釀作一杯春。泛以東籬菊，壽以漆園椿。對西風，吹鬢雪，炷香雲。郎君入奏，又迎珠幰入修門。看即金花紫誥，並舉莆常兩國，冊命太夫人。三點臺星上，一點老人星。
永和放船二首·其一
作者：楊萬里
朝代：宋

永和不到又經秋，淡日微風好放舟。
最是可憐江上路，人來人去幾時休。
永和放船二首·其二
作者：楊萬里
朝代：宋

瀕江樓閣祇遥看，却恐登臨不足觀。
已是老來無眼力，更供兩岸萬峰寒。
永和遇風
作者：楊萬里
朝代：宋

未嫌春晚不多花，只愛青原綠似瓜。
剩欲開懷納巖壑，可堪病眼著風沙。
待船小立看鷗沒，倚杖微吟儘帽斜。
客裏更無詩遣悶，不愁兩鬢不成華。
永豐驛逢故人趙伯庭過叔
作者：楊萬里
朝代：宋

同官贛水總青春，消息中間兩不聞。
道我未衰君莫戲，不須看我只看君。
江上松徑
作者：楊萬里
朝代：宋

一日江行百折中，回頭猶見夜來峰。
好山十里都如畫，更與橫排一徑松。
江下送客
作者：楊萬里
朝代：宋

却因送客動歸心，過市逢喧悶不禁。
偶見人家好池館，柳行盡處一亭深。
江天暮景有歎二首·其一
作者：楊萬里
朝代：宋

只爭一水是江淮，日暮風高雲不開。
白鷺倦飛波政闊，都從淮上過江來。
江天暮景有歎二首·其二
作者：楊萬里
朝代：宋

一鷺南飛道偶然，忽然百百復千千。
江淮總屬天家管，不肯營巢向北邊。
江山道中蠶麥大熟三首·其一
作者：楊萬里
朝代：宋

衢信中央兩盡頭，蠶麰今歲十分收。
穗初黄後枝無綠，不但麥秋桑亦秋。
江山道中蠶麥大熟三首·其三
作者：楊萬里
朝代：宋

新晴戶戶有歡顔，曬繭攤絲立地乾。
却遣繰車聲獨怨，今年不及去年閑。
江山道中蠶麥大熟三首·其二
作者：楊萬里
朝代：宋

黄雲割露幾肩歸，紫玉炊香一飯肥。
却破麥田秧晚稻，未教水牯卧斜暉。
江水
作者：楊萬里
朝代：宋

水色本正白，積深自成綠。
江妃將底藥，軟此千里玉。
詩人酒未醒，快吸一川淥。
無物嚥清甘，和露嚼野菊。
江行七日阻風至繁昌舍舟出陸二首·其一
作者：楊萬里
朝代：宋

日日江行怖殺儂，逆風惡浪打船篷。
只今判却肩輿去，遮莫掀天浪與風。
江行七日阻風至繁昌舍舟出陸二首·其二
作者：楊萬里
朝代：宋

山行辛苦水行愁，只是詩人薄命休。
管取如今遵陸了，雲開風順水東流。
江郎峰三石山在江山縣南三十五里禮賢鎮望之極正里人又呼爲郎峰
作者：楊萬里
朝代：宋

走徧名山脚不停，見渠令我眼偏明。
郎峰好處端何似，筍剝三竿紫水精。
江雨三首·其一
作者：楊萬里
朝代：宋

雨點飛來水面初，濕銀盤裏走真珠。
龍宮可是忙收拾，萬斛齊傾半霎無。
江雨三首·其三
作者：楊萬里
朝代：宋

翡翠洲橫綠錦山，真珠汁洗水精磚。
江天萬景無拘管，乞與詩人塞滿船。
江雨三首·其二
作者：楊萬里
朝代：宋

雨裏油窗莫要關，滴來堪翫洒堪聞。
萬珠貢入龍宮了，剩得簷前數顆看。
池亭
作者：楊萬里
朝代：宋

小沼纔階下，孤亭恰水邊。
揩磨一玉鏡，上下兩青天。
可惜無多水，難堪著釣船。
今年非不暑，每到每醒然。
池亭雙樹梅花
作者：楊萬里
朝代：宋

開盡梅花半欲殘，兩株晴雪作雙寒。
團欒遶樹元無見，只合池亭隔水看。
池冰二首·其一
作者：楊萬里
朝代：宋

池底枯荷瘦不勝，池冰新琢玉壺凝。
如何留到炎蒸日，上有荷花下有冰。
池冰二首·其二
作者：楊萬里
朝代：宋

怕寒不敢上高臺，上得高臺急急回。
日欲消冰風不允，天猶未夕月先來。
池口移舟入江再泊十里頭潘家灣阻風不止
作者：楊萬里
朝代：宋

北風五日吹江練，江底吹翻作江面。
大波一跳入天半，粉碎銀山成雪片。
五日五夜無停時，長江倒流都上西。
計程一日二千里，今踰灩澦到峨眉。
更吹兩日江必竭，却將海水來相接。
老夫蚤知當陸行，錯料一帆超十程。
如今判却十程住，何策更與陽侯爭。
水到峨眉無去處，下梢不到忘歸路。
我到金陵水自東，只恐從此無南風。
池陂鄧店松林
作者：楊萬里
朝代：宋

破店誰相伴，疎松對作行。
捲鱗乾不脫，落子拆猶香。
聲攪三更夢，陰和片月涼。
吾廬萬株碧，回首暮蒼蒼。
沈虞卿秘監招游西湖
作者：楊萬里
朝代：宋

蘇公堤遠柳生煙，和靖園深竹映關。
船入芰荷香處去，人從雲水國中還。
似寒如暖清和在，欲雨翻晴頃刻間。
能爲蓬萊老僊伯，一杯痛快吸湖山。
沙溪江亭
作者：楊萬里
朝代：宋

漁舟竟日不知還，水碓無人也不閑。
斫却江頭一叢柳，當愁無地著江山。
泉石軒初秋乘凉小荷池上
作者：楊萬里
朝代：宋

芙蕖落片自成船，吹泊高荷傘柄邊。
泊了又離離又泊，看它走徧水中天。
泉聲
作者：楊萬里
朝代：宋

初聞蟹眼雪花聲，忽有仙人玉珮鳴。
時作微吟清入骨，又成幽咽怨多情。
問知古澗飛泉落，起看寒泓遶石行。
欲解塵纓聊一濯，無塵可濯濯誰纓。
泊光口
作者：楊萬里
朝代：宋

風平浪靜不生紋，水面渾如鏡面新。
忽有暗流江底出，衮翻水面作車輪。
泊冷水浦
作者：楊萬里
朝代：宋

前夕放船湘口步，約到衡州來日午。
五程一減作三程，謝渠江漲半篙清。
今日雨來三四五，又閉疎篷聽暮雨。
長年商量泊船所，雨外青山更青處。
泊姑蘇城外大雪二首·其一
作者：楊萬里
朝代：宋

夜燒銀燭卷金巵，猛落天花醉未知。
若怯一寒都不看，却教六出更投誰。
開門片片灑人面，送眼山山呈玉肌。
纔雪又晴晴又雪，吳中風物許清奇。
泊姑蘇城外大雪二首·其二
作者：楊萬里
朝代：宋

今日晴光滿碧空，也無霧雨也無風。
寂然窗戶黄昏後，霍地瓊瑶一望中。
千里湖山銀作地，半篙舴艋玉爲宮。
丁寧浮蟻非常綠，計會祥麟分外紅。
泊平江百花洲
作者：楊萬里
朝代：宋

吳中好處是蘇州，却爲王程得勝游。
半世三江五湖棹，十年四泊百花洲。
岸傍楊柳都相識，眼底雲山苦見留。
莫怨孤舟無定處，此身自是一孤舟。
泊樟鎮
作者：楊萬里
朝代：宋

北地三接淅，重來四肅霜。
日斜秋樹轉，市散暮船忙。
波捲清中白，霞翻紫外黄。
汀沙渾換却，不記舊圜方。
泊流潢驛潮風大作二首·其一
作者：楊萬里
朝代：宋

忽看草樹總離披，記得沙行昨日時。
除却潮來無別事，海風動地亦何爲。
泊流潢驛潮風大作二首·其二
作者：楊萬里
朝代：宋

潮來潮去有何功，費盡辛勤辦一風。
若使無風潮自至，信他海伯有神通。
泊舟無錫雨止遂游惠山
作者：楊萬里
朝代：宋

天教老子不空回，船泊山根雨頓開。
歸去江西人問我，也曾一到惠山來。
泊舟臨平二首·其一
作者：楊萬里
朝代：宋

前窗向市下却簾，後窗臨水開却門。
岸頭楊柳報春動，溪底雲天隨浪翻。
隔溪數間黄草屋，繞屋千竿翠瓊竹。
三老鳴鉦檥柂樓，今宵又向臨平宿。
泊舟臨平二首·其二
作者：楊萬里
朝代：宋

拂溪十點五點雨，縠紋織出團花縷。
花頭細大雖不勻，一花銷時一花吐。
北風卷雲如卷簾，忽然收盡玉廉纖。
天光却在水光下，天水鎔作鏡一奩。
好山隔市望不見，祗有清溪照人面。
泊船百花洲登姑蘇臺二首·其一
作者：楊萬里
朝代：宋

二月盡頭三月初，繫船楊柳拂菰蒲。
姑蘇臺上斜陽裏，眼度靈巖到太湖。
泊船百花洲登姑蘇臺二首·其二
作者：楊萬里
朝代：宋

客裏逢春了不知，牡丹剩買十來枝。
東風動地從渠惡，吹盡楊花無可吹。
泊鴨步
作者：楊萬里
朝代：宋

江流自在水風輕，雲去天來半欲晴。
兩岸東西三十里，李花獨樹隔江明。
洗面絕句
作者：楊萬里
朝代：宋

浙山兩岸送歸艎，新擣春藍淺染蒼。
自汲江波供盥漱，清晨滿面落花香。
洪丞相挽辭二首·其一
作者：楊萬里
朝代：宋

乾道扶初旭，中台煥五雲。
纔登右丞相，已拜大觀文。
胡不遲朞月，看渠集茂勳。
一朝驚玉折，千載歎芝焚。
洪丞相挽辭二首·其二
作者：楊萬里
朝代：宋

家譜忠仍孝，詞林博更宏。
牧羝無是子，雛鳳有難兄。
誰謂身非達，其如道不行。
青蠅滿天地，白日轉清明。
浄遠亭午望二首·其一
作者：楊萬里
朝代：宋

城外春光染遠山，池中嫩水漲微瀾。
回身小却深簷裏，野鴨雙浮欲近欄。
浄遠亭午望二首·其二
作者：楊萬里
朝代：宋

竹逕殊疎欠補栽，蘭芽欲吐未全開。
初暄乍冷飛猶倦，一蝶新從底處來。
浄遠亭晚望
作者：楊萬里
朝代：宋

鸂鶒嬌紅野鴨青，爲人浮沒爲人鳴。
忽聞風起仍波起，乃是飛聲與落聲。
浮石清曉放船遇雨
作者：楊萬里
朝代：宋

破曉開船船正行，忽然頭上片雲生。
秋江得雨茶鼎沸，怒點打篷荷葉鳴。
遠聽灘喧心欲碎，近看浪戰眼初明。
夜來暗長前村水，絕喜舟人好語聲。
海岸七里沙二首·其一
作者：楊萬里
朝代：宋

大風吹起翠瑶山，近岸還成白雪團。
一浪攙先千浪怒，打崖裂石與君看。
海岸七里沙二首·其二
作者：楊萬里
朝代：宋

行人莫近岸邊行，便恐波頭打倒人。
若道岸高波不到，玉沙猶濕萬痕新。
海岸沙行
作者：楊萬里
朝代：宋

海濱半程沙上路，海風吹起成煙霧。
行人合眼不敢覷，一行一步愁一步。
步步沙痕沒芒屨，不是不行行不去。
若爲行到無沙處，寧逢石頭齧足拇。
寧踏黄泥濺袍袴，海濱沙路莫再度。
海棠四首·其一
作者：楊萬里
朝代：宋

小園不到負今晨，晚喚嬌紅伴老身。
落日爭明那肯暮，豔粧一出更無春。
樹間露坐看摇影，酒底花光併入唇。
銀燭不燒渠不睡，梢頭恰恰掛冰輪。
海棠四首·其三
作者：楊萬里
朝代：宋

競豔爭嬌最是他，教人嫌少不嫌多。
初酣曉日紅千滴，晚笑東風淡一渦。
自是花中無國色，非關格外占春窠。
開時慳爲渠儂醉，却恨飄零可若何。
海棠四首·其二
作者：楊萬里
朝代：宋

暖醉寒醒各自奇，千花誰是復誰非。
燕支濃透春風面，翡翠新裁生色衣。
破落東皇能許劣，莊嚴西子較些肥。
癡兒猶恨無香在，紫蝶黄蜂政打圍。
海棠四首·其四
作者：楊萬里
朝代：宋

吾詩多爲海棠哦，花意依前怨不多。
已拆未開渾是韻，乍濃還淡總由它。
留連春色能銷底，請託東風定肯麽。
豈是少陵無句子，少陵未見欲如何。
涉小溪宿淡山
作者：楊萬里
朝代：宋

徑仄愁斜步，溪深怯正看。
破船能不渡，晴色敢辭寒。
白退山雲細，青還玉宇寬。
險艱明已濟，魂夢未渠安。
淋疾復作醫云忌文字勞心曉起自警二首·其一
作者：楊萬里
朝代：宋

半似枯禪半似癡，也無何慮與何思。
偶看清曉雙雙蝶，飛徧黄花一一枝。
淋疾復作醫云忌文字勞心曉起自警二首·其二
作者：楊萬里
朝代：宋

荒耽詩句枉勞心，懺悔鶑花罷苦吟。
也不欠渠陶謝債，夜來夢裏又相尋。
淮河中流肅使客
作者：楊萬里
朝代：宋

淮水中流各一波，南船小住北船過。
生憎兩岸旌旗脚，引得霜風分外多。
淮河再雪二首·其一
作者：楊萬里
朝代：宋

風打波頭波打船，併來枕底攪清眠。
先生夜起篷窗看，月滿長淮雪滿天。
淮河再雪二首·其二
作者：楊萬里
朝代：宋

昨晡日脚盪波紅，今早天花舞鏡中。
雪了又晴晴又雪，海神渾不惜神通。
淮河舟中曉起看雪二首·其一
作者：楊萬里
朝代：宋

三日顛風刮地來，不成一雪肯空回。
何曾半點漏春信，只怪千花連夜開。
頃刻裝嚴銀世界，中間徧滿玉樓臺。
瓊船撐入玻瓈國，琪樹瑶林不用栽。
淮河舟中曉起看雪二首·其二
作者：楊萬里
朝代：宋

梅花腦子撒成雲，明月珠胎屑作塵。
愛水舞來飛就影，怯風斜去却回身。
真成一臘逢三白，併把三冬博一春。
開放船窗儘渠入，天差滕六訪詩人。
淳熙甲辰十月一日擬省試萬民觀治象詩
作者：楊萬里
朝代：宋

魏闕春風裏，王城曉日端。
三朝垂治象，萬姓得榮觀。
老穉看如堵，章程炳若丹。
九天新雨露，一札妙龍鸞。
遠覽周官舊，重瞻漢詔寬。
歡聲將喜氣，銷盡柳邊寒。
淺夏獨行奉新縣圃
作者：楊萬里
朝代：宋

我來官下未多時，梅已黄深李綠肥。
只怪南風吹紫雪，不知屋角楝花飛。
添盆中石菖蒲水仙花水
作者：楊萬里
朝代：宋

舊詩一讀一番新，讀罷昏然一欠伸。
無數盆花爭訴渴，老夫却要作閑人。
清明日午憩黄池鎮
作者：楊萬里
朝代：宋

莫笑孤村小市頭，花邊人出浦邊游。
綠楊拂水雙浮鴨，碧草粘天一落鷗。
嬾困風光酣午睡，陰沉天氣嫁春愁。
阿誰道是清明節，我對清明喚作秋。
清明日欲宿石門未到而風雨大作泊靈星小海六首·其一
作者：楊萬里
朝代：宋

風雨來從海外天，靈星海裏泊樓船。
坐吟苦句斟愁酒，也是清明過一年。
清明日欲宿石門未到而風雨大作泊靈星小海六首·其三
作者：楊萬里
朝代：宋

石門欲到更無疑，隔海風濤未可期。
到得石門非不好，只愁未到石門時。
清明日欲宿石門未到而風雨大作泊靈星小海六首·其二
作者：楊萬里
朝代：宋

峽山前夕石間行，泊得船時破膽驚。
驚到今宵已無膽，聽風聽浪到天明。
清明日欲宿石門未到而風雨大作泊靈星小海六首·其五
作者：楊萬里
朝代：宋

波濤端不爲君休，風雨何曾管客愁。
自古詩人磨不倒，一樽大笑謝陽侯。
清明日欲宿石門未到而風雨大作泊靈星小海六首·其六
作者：楊萬里
朝代：宋

石門未到未爲遲，小泊靈星也自奇。
此去五羊三十里，明朝還有到城時。
清明日欲宿石門未到而風雨大作泊靈星小海六首·其四
作者：楊萬里
朝代：宋

一生行路竟如何，樂事還稀苦事多。
知是風波欺客子，不知客子犯風波。
清明日雨雪來早晴霽二首·其一
作者：楊萬里
朝代：宋

清明一雨壞花時，梅杏櫻桃總脫枝。
挽住落英供細舞，東風猶自妬游絲。
清明日雨雪來早晴霽二首·其二
作者：楊萬里
朝代：宋

清明一雪怪生寒，逗曉新晴雪未殘。
要見海棠還傅粉，捲簾不徹急來看。
清明果飲二首·其一
作者：楊萬里
朝代：宋

南溪春酒碧於江，北地鵝梨白似霜。
頹却老人山作玉，更加食邑醉爲鄉。
春光如許天何負，雨點殊疎燕不妨。
絕愛杞萌如紫蕨，爲烹茗椀洗詩腸。
清明果飲二首·其二
作者：楊萬里
朝代：宋

深著爐香淺著杯，杯行儘緩莫教催。
可憐花樹渾無頼，下却簾鉤也入來。
雪藕新將削冰水，蔗霜只好點青梅。
明年寒食還家去，却憶荆溪花政開。
清明雨寒八首·其一
作者：楊萬里
朝代：宋

整冠忽見鏡中霜，挽樹渾無蔕上香。
已貯春愁過萬斛，更令細細著升量。
清明雨寒八首·其七
作者：楊萬里
朝代：宋

閉戶何緣得句來，開窗更倩雨相催。
只言春色都歸去，小樹桃花政晚開。
清明雨寒八首·其三
作者：楊萬里
朝代：宋

今年寒食與清明，各自陰晴作麽生。
細雨千絲不成點，如何也解滴簷聲。
清明雨寒八首·其二
作者：楊萬里
朝代：宋

脫却單衣著裌衣，禁煙無有不寒時。
一年好處君知麽，寒食千門插柳枝。
清明雨寒八首·其五
作者：楊萬里
朝代：宋

苔階滴雨翠方濃，須把寒珠濺鹿葱。
梅子猶粘雪前蕊，海棠生恨夜來風。
清明雨寒八首·其八
作者：楊萬里
朝代：宋

風欹衆柳自成妍，雨泣殘花不忍看。
急喚麴生嘗杏子，及渠小苦未生酸。
清明雨寒八首·其六
作者：楊萬里
朝代：宋

莫嫌細雨苦飄蕭，政要寒聲伴寂寥。
杏葉猶疎不成響，且將紙瓦當芭蕉。
清明雨寒八首·其四
作者：楊萬里
朝代：宋

桃李一空春已歸，不須更待絮飛時。
閉門獨琢春寒句，只有輕風細雨知。
清曉出城別王宣子舍人
作者：楊萬里
朝代：宋

月細惟愁落，陽昇未要忙。
出門雞未覺，夾路稻初香。
涉世寧容嬾，侵星幸稍涼。
病來詩久廢，覓句費商量。
清曉出郭迓客七里莊二首·其一
作者：楊萬里
朝代：宋

却爲迎賓得探春，白門官柳早尖新。
如何霜瓦纔逢日，半作青瑶半作銀。
清曉出郭迓客七里莊二首·其二
作者：楊萬里
朝代：宋

偏得春憐是柳條，腰支別作一般嬌。
微風不動渠猶舞，剛道東風轉舞腰。
清曉洪澤放閘四絕句·其一
作者：楊萬里
朝代：宋

起來霜重滿淮船，更覺今朝分外寒。
放閘老兵殊耐冷，一絲不挂下冰灘。
清曉洪澤放閘四絕句·其三
作者：楊萬里
朝代：宋

遮藏水面被殘冰，流盡殘冰水正明。
幸自奔流總驩喜，落洪須做不平聲。
清曉洪澤放閘四絕句·其二
作者：楊萬里
朝代：宋

滿閘浮河是斷冰，等人放閘要前行。
劣能開得兩三板，爭作摧瓊裂玉聲。
清曉洪澤放閘四絕句·其四
作者：楊萬里
朝代：宋

沿河過閘夢中聞，奇觀何曾似此晨。
雪濺雷奔乍明眼，天跳地趠也驚人。
清曉湖上三首·其一
作者：楊萬里
朝代：宋

山腰輕束一綃雲，湖面初顰半蹙痕。
未說湖山佳處在，清晨小出湧金門。
清曉湖上三首·其三
作者：楊萬里
朝代：宋

六月西湖錦繡鄉，千層翠蓋萬紅粧。
都將月露清涼氣，併作侵晨一噴香。
清曉湖上三首·其二
作者：楊萬里
朝代：宋

菰月蘋風逗葛裳，出城趁得上番涼。
荷花笑沐燕支露，將謂無人見曉粧。
清曉行散
作者：楊萬里
朝代：宋

清曉東園政好嬉，忽然竚立小遲遲。
爲逢咫尺青松上，無數羣鶑政亂啼。
清曉趨郡早炊幽居延福寺
作者：楊萬里
朝代：宋

小轎欹還正，荒蹊細又紆。
危峰上金鏡，遠草亂瓊珠。
霧外鐘聲近，花梢殿脊孤。
老僧知我冷，展席傍紅爐。
清遠峽四首·其一
作者：楊萬里
朝代：宋

峽水都是泉，非雨元自足。
不知幾滴珠，成此一川玉。
旁將山染翠，仰爲天寫綠。
何當雪月夜，孤艇葦間宿。
清遠峽四首·其三
作者：楊萬里
朝代：宋

清遠望峽山，山脚無半里。
小舟行其間，五日翠未已。
並馳兩蒼龍，中夾一玉水。
送我到英州，渠當自回轡。
清遠峽四首·其二
作者：楊萬里
朝代：宋

清晨霧雨重，不敢開船門。
小窗試微啟，逗入一船雲。
何曾燒龍麝，香霏遶吾身。
身在雲水上，何許覓點塵。
清遠峽四首·其四
作者：楊萬里
朝代：宋

誰開峽山寺，政要避世喧。
深潭無來路，斷崖有青天。
療饑摘山果，擊磬煩嶺猿。
人跡今擾擾，祗緣一漁船。
游水月寺
作者：楊萬里
朝代：宋

菸日蔫雲乍暑天，倦投山寺借床眠。
清涼世界誰曾到，却在紅塵紫陌邊。
游蒲澗呈周帥蔡漕張舶
作者：楊萬里
朝代：宋

勝日從公蒲澗游，萬壑聲滿千崖秋。
一逕如蛇三百曲，繞盡山腹到山頭。
穹巖千仞欹欲裂，仰看飛泉瀉雲窟。
鏘成環佩奏成琴，濺作珠璣霏作雪。
步穿危磴攀蒼藤，忽上穹巖頂上行。
人在半天泉在井，不敢下瞰惟聞聲。
只怪前驅深不見，須臾却向前山轉。
海風吹袖萬丈長，海水去人一弓遠。
老僧雲卧晏未興，先遣長松夾道迎。
小參古殿黄面老，不見舊日安期生。
景泰上方半堵壁，城中望之雪山白。
却從景泰望城中，曉日樓臺煥金碧。
君不見中流千金博一壺，不如游山饑時粥一盂。
金印繫肘大如斗，不如游山倦時一杯酒。
安期飛昇今幾年，祖龍不是不求仙。
至今年年七月二十五，傾城游人來訪古。
游雲際寺諸僧皆出因過田家
作者：楊萬里
朝代：宋

游徧諸峰欲晚霞，倦投野寺覓煎茶。
更無一箇殘僧在，歸路却投田舍家。
湖天暮景五首·其一
作者：楊萬里
朝代：宋

湖面黏天不見堤，湖心茭葑水周圍。
暮鴻成陣鴉成隊，已落還飛久未棲。
湖天暮景五首·其三
作者：楊萬里
朝代：宋

抵暮漁郎初上船，一竿摇入水精天。
忍寒不睡妨底事，來早賣魚充酒錢。
湖天暮景五首·其二
作者：楊萬里
朝代：宋

坐看西日落湖濱，不是山銜不是雲。
寸寸低來忽全沒，分明入水只無痕。
湖天暮景五首·其五
作者：楊萬里
朝代：宋

斷腸浪說賀方回，未抵秦郎翦水才。
欲向湖邊問遺唱，鴛鴦鸚鵡兩相推。
湖天暮景五首·其四
作者：楊萬里
朝代：宋

琱碎肝脾只坐詩，鬚髯成雪鬢成絲。
暮雲薄倖斜陽劣，合造清愁付阿誰。
湖州三里橋取道德清
作者：楊萬里
朝代：宋

浙西只欠到湖州，三里橋頭轉却舟。
不到湖州妨底事，不如元不到橋頭。
湯田早行見李花甚盛二首·其一
作者：楊萬里
朝代：宋

此地先春信，年年只是梅。
南中春更早，臘日李花開。
湯田早行見李花甚盛二首·其二
作者：楊萬里
朝代：宋

似妬梅花早，同時鬭雪膚。
新年三二月，還解再開無。
溜港灘
作者：楊萬里
朝代：宋

此去嚴州只半程，一江分作兩江橫。
忽驚洲背青山下，却有帆檣地上行。
溪邊回望東園桃李
作者：楊萬里
朝代：宋

看花不合在花間，外面看來錦一般。
每一團花三丈許，紅花團繞白花團。
溪邊月上二首·其一
作者：楊萬里
朝代：宋

正月十四夜，如何月便團。
似知吾輩出，預借上元看。
溪邊月上二首·其二
作者：楊萬里
朝代：宋

片子黄金餠，看來只管高。
忽然落溪水，雜碎作銀濤。
漁舟
作者：楊萬里
朝代：宋

絕小漁舟葉似輕，荻篷密蓋不聞聲。
無人無釣無蓑笠，風自吹船船自行。
演雅六言二首·其一
作者：楊萬里
朝代：宋

觳觫受田百畝，蠻觸有宅一區。
蚍蜉戒之在鬭，蠅蚋寔繁有徒。
演雅六言二首·其二
作者：楊萬里
朝代：宋

果蠃周公作誥，鷾鴯由也升堂。
白鷗比德於玉，黄鸝巧言如簧。
潮陽海岸望海
作者：楊萬里
朝代：宋

動地驚風起海陬，爲人吹散兩眉愁。
身行島北新春後，眼到天南最盡頭。
衆水更來何處著，千峰赴此却回休。
客間供給能消底，萬頃煙波一白鷗。
澹庵坐上觀顯上人分茶
作者：楊萬里
朝代：宋

分茶何似煎茶好，煎茶不似分茶巧。
蒸水老禪弄泉手，隆興元春新玉爪。
二者相遭兔甌面，怪怪奇奇真善幻。
紛如擘絮行太空，影落寒江能萬變。
銀瓶首下仍尻高，注湯作字勢嫖姚。
不須更師屋漏法，只問此瓶當響答。
紫微仙人烏角巾，喚我起看清風生。
京塵滿袖思一洗，病眼生花得再明。
漢鼎難調要公理，策勳茗椀非公事。
不如回施與寒儒，歸續茶經傳衲子。
濟翁弟贈白團扇子一面作百竹圖有詩和以謝之
作者：楊萬里
朝代：宋

月波初上湧寒金，桂樹風來細有音。
特地此君偏作惱，爲儂隔却半輪陰。
濠原路中
作者：楊萬里
朝代：宋

長亭短亭三復五，總是兒時行底路。
尚憶天寒日小黄，先君前行我後顧。
如今悲不爲塗窮，病雁孤飛失老鴻。
三年閉戶松風裏，行路又還從此始。
瀆頭阻風
作者：楊萬里
朝代：宋

天寒春淺蟄未開，船頭一聲出地雷。
老夫驚倒卷簾看，白浪飛從東海來。
東海復東幾萬里，扶桑頃刻到長淮。
琉璃地上玉山起，玉山自走非人推。
似聞海若怒川后，雨師風伯同抽差。
夜提橫水明光甲，大呼一戰龜山頹。
老夫送客理歸棹，適逢奇觀亦壯哉。
豈不懷歸船不進，繫纜古柳依雲堆。
須臾驚定却成喜，分付客愁金縷杯。
火閣午睡起負暄二首·其一
作者：楊萬里
朝代：宋

火閣紅銷雪尚香，睡魔引我入渠鄉。
覺來一陣寒無柰，自掇胡床負太陽。
火閣午睡起負暄二首·其二
作者：楊萬里
朝代：宋

黄菊霜枝已懶殘，瑞香紫笋政團欒。
盆池影裏看題壁，上字還成下字看。
炙蒸餠
作者：楊萬里
朝代：宋

圓瑩僧何矮，清鬆絮爾輕。
削成瓊葉片，嚼作雪花聲。
炙手三家市，焦頭五鼎烹。
老夫饑欲死，汝輩且同行。
炬火發誓節渡勇家店二首·其一
作者：楊萬里
朝代：宋

飄爐飛空落曉星，隨風入草化秋螢。
莎蟲誤認天明了，却變寒聲作暖聲。
炬火發誓節渡勇家店二首·其二
作者：楊萬里
朝代：宋

昨午秋陽尚壯哉，今晨莫待日光催。
麻蒸一照三十里，底用金蓮花炬來。
烏祈酒二首·其一
作者：楊萬里
朝代：宋

入到嚴州不識田，一江兩岸萬青山。
烏祈酒味君休問，費盡江波賣盡錢。
烏祈酒二首·其二
作者：楊萬里
朝代：宋

毛永烏祈山兩崖，家家酒肆向江開。
也知第一蒲萄色，只問米從何處來。
烏臼燭
作者：楊萬里
朝代：宋

焰白光寒淚亦收，臼燈十倍蜜燈休。
忘情也似誠齋叟，燒盡心時不淚流。
烏賊魚
作者：楊萬里
朝代：宋

秦帝東巡渡浙江，中流風緊墜書囊。
至今收得磨殘墨，猶带宮車載鮑香。
無訟堂觀簷間蛛絲
作者：楊萬里
朝代：宋

蜘蛛作網祇愁疎，密了還遭小雨餘。
漏却飛蟲渾細事，無妨網得萬真珠。
無題
作者：楊萬里
朝代：宋

坐看胡孫上樹頭，旁人只恐墮深溝。
渠儂狡獪何須教，說與旁人莫浪愁。
煙林曉望二首·其一
作者：楊萬里
朝代：宋

一疊青松一疊煙，橫鋪平野有無間。
真成萬丈鵝溪絹，畫出江西秋曉山。
煙林曉望二首·其二
作者：楊萬里
朝代：宋

也沒炊煙也沒雲，日光烘起楚山氛。
却將重碧施輕素，不見天工一筆痕。
燈下讀山谷詩
作者：楊萬里
朝代：宋

天下無雙雙井黄，遺編猶作舊時香。
百年人物今安在，千載功名紙半張。
使我詩篇如許好，關人身事亦何嘗。
地爐火暖燈花喜，且只移家住醉鄉。
燒香
作者：楊萬里
朝代：宋

小閣疎櫺春晝長，沉煙半穗弄輕黄。
老鈴略不知人意，故故搴簾放出香。
燒香七言
作者：楊萬里
朝代：宋

琢瓷作鼎碧於水，削銀爲葉輕如紙。
不文不武火力勻，閉閣下簾風不起。
詩人自炷古龍涎，但令有香不見煙。
素馨忽開抹利拆，低處龍麝和沉檀。
平生飽識山林味，不奈此香殊娬媚。
呼兒急取烝木犀，却作書生真富貴。
燕脂樓子
作者：楊萬里
朝代：宋

樓子燕脂色，燈前艷更鮮。
看花直到曉，今夕不成眠。
燭下和雪折梅
作者：楊萬里
朝代：宋

梅兄衝雪來相見，雪片滿鬚仍滿面。
一生梅瘦今却肥，是雪是梅渾不辨。
喚來燈下細看渠，不知真箇有雪無。
只見玉顔流汗珠，汗珠滿面滴到鬚。
燭下梅花二首·其一
作者：楊萬里
朝代：宋

燭下一枝梅，欲開猶未開。
渾如玉冠子，戴月上瓊臺。
燭下梅花二首·其二
作者：楊萬里
朝代：宋

窗外雪猶凍，瓶中梅不開。
燭花將暖氣，催得早春回。
燭下瓶中江蠟二梅
作者：楊萬里
朝代：宋

江梅蠟梅同日折，白晝看來兩清絕。
如何對立燭光中，只見江梅白於雪。
爲崇辨法澐師作林野二大字
作者：楊萬里
朝代：宋

天下何人不愛官，棄官出世古今難。
向來一覺鈞天夢，便作林居野處看。
爲牡丹去草
作者：楊萬里
朝代：宋

手種名花夢亦隨，一年年望好花枝。
爲花去草優饒處，兩袖青苔十指泥。
爲王監簿先生求近詩
作者：楊萬里
朝代：宋

林下詩中第一仙，西風吹到日輪邊。
杜陵野客還驚市，國子先生小著鞭。
拈出老謀開宇宙，本來清尚只雲泉。
新篇未許兒童誦，但得真傳敢浪傳。
牛尾狸
作者：楊萬里
朝代：宋

狐公韻勝冰玉肌，字則未聞名季貍。
誤隨齊相燧牛尾，策勳封作糟丘子。
子孫世世襲膏粱，黄雀子魚鴻雁行。
先生試與季貍語，有味其言須聽取。
牽牛花三首·其一
作者：楊萬里
朝代：宋

素羅笠頂碧羅簷，晚卸藍裳著茜衫。
望見竹籬心獨喜，翩然飛上翠瓊篸。
牽牛花三首·其三
作者：楊萬里
朝代：宋

曉思歡欣晚思愁，繞籬縈架太嬌柔。
木犀未發芙蓉落，買斷西風恣意秋。
牽牛花三首·其二
作者：楊萬里
朝代：宋

莫笑渠儂不服箱，天孫爲織碧雲裳。
浪言偷得星橋巧，只解冰盤染茈薑。
獵橋午憩坐睡
作者：楊萬里
朝代：宋

路是山腰带，苔爲石面花。
隔溪聞鳥語，疎竹見人家。
雨足晴須耐，神勞睡却佳。
睡魔推不去，知我怯新茶。
玉井亭觀白蓮二首·其一
作者：楊萬里
朝代：宋

紅芙蕖雜白芙蕖，紅底終稠白底疎。
速折當頭一蓮葉，莫令遮却雪肌膚。
玉井亭觀白蓮二首·其二
作者：楊萬里
朝代：宋

白蓮出水是青蓮，昨日微舒带酒顔。
踏月來看開盡了，露華新洗玉杯寒。
玉井亭觀荷花
作者：楊萬里
朝代：宋

蕖僊初出波，照日穉猶怯。
密排碧羅蓋，低護紅玉頰。
館之水精宮，環以瑠璃堞。
珠明浮盤戲，酒漾流杯曄。
青筆尖欲試，綠牋皺還摺。
老龜大於錢，辛勤上團葉。
忽聞人履聲，入水一何捷。
玉壺餞客獨趙達明末至云迓族長於龍山且談道中事戲爲紀之二首·其一
作者：楊萬里
朝代：宋

南山行盡到西湖，却上扁舟赴玉壺。
十里便成三十里，暑中何處不長塗。
玉壺餞客獨趙達明末至云迓族長於龍山且談道中事戲爲紀之二首·其二
作者：楊萬里
朝代：宋

公子從來火傘中，解衣未定語匆匆。
山行觸熱端何事，夾路楊梅樹樹紅。
玉山道中
作者：楊萬里
朝代：宋

村北村南水響齊，巷頭巷尾樹陰低。
青山自負無塵色，盡日殷勤照碧溪。
玉盤盂
作者：楊萬里
朝代：宋

旁招近侍自江都，兩歲何曾見國姝。
看盡滿欄紅芍藥，只消一朶玉盤盂。
水精淡白非真色，珠璧空明得似無。
欲比此花無可比，且云冰骨雪肌膚。
王式之命劉秀才寫予真因署其上
作者：楊萬里
朝代：宋

浙水東兼浙水西，千巖萬壑總遨嬉。
游山祗欠金華債，乘興今隨王式之。
王式之直閣不遠千里來訪野人贈以佳句次韻奉謝
作者：楊萬里
朝代：宋

君才陸海與潘江，句裏芒寒萬丈長。
雪椀冰甌翻筆墨，錦機綉段出肝腸。
王家龍鳳重英特，謝砌芝蘭讓耿光。
相國登庸衣鉢在，郎君努力續前芳。
王龜齡挽詞
作者：楊萬里
朝代：宋

佛以偏師勝，天能一手回。
橫空立萬仞，不爲作三魁。
道大身無著，人亡世却哀。
溪梅那解事，寂寞爲誰開。
理蔬
作者：楊萬里
朝代：宋

小摘吾猶惜，頻來逕自成。
青蟲捕仍有，蠹葉病還生。
貧裏猶存竈，霜餘正可羹。
窺園未妨學，抱甕更須營。
理髮
作者：楊萬里
朝代：宋

髮脫心知不再生，新年底急頓星星。
城邊老柳也欺我，春裏滿頭依舊青。
瑞慶節日同王式之詣雲際寺滿散
作者：楊萬里
朝代：宋

金剎深藏翠巘間，鐘聲吹下白雲端。
誰知東浙能詩客，也到南溪祝聖山。
重碧清池染衣溼，軟紅香霧襲人寒。
祝君來歲千秋節，著脚含元鵷鷺班。
瑞香
作者：楊萬里
朝代：宋

買斷春光與曉晴，幽香逸豔獨婷婷。
齊開忽作欒枝錦，未坼猶疑紫素馨。
絕愛小花和月露，折將一朶篸銀瓶。
今年偶憶年時句，倦倚彫欄酒半醒。
瑞香盛開呈益國公二首·其一
作者：楊萬里
朝代：宋

近看丁香萬粒攢，遠看却與紫毬般。
誰將玉膽薔薇水，新濯瓊膚錦綉襌。
浄界薰脩爾芬馥，無人翦剔自團欒。
下元前至上元後，省得龍沉與麝蘭。
瑞香盛開呈益國公二首·其二
作者：楊萬里
朝代：宋

針來大笋束仍攢，作麽開時色兩般。
荀令金爐炷沉水，昭容紫袖襯中襌。
同花異葉株株異，一種欒枝節節欒。
雪裏寒香得三友，溪邊梅與畹邊蘭。
瑞香花二首·其一
作者：楊萬里
朝代：宋

織錦天孫矮作機，紫茸翻出白花枝。
更將沈水濃薰却，日淡風微欲午時。
瑞香花二首·其二
作者：楊萬里
朝代：宋

樹如巖桂不勝低，花比素馨幽更奇。
要作團欒小窠錦，春風不長出叢枝。
瑞香花新開五首·其一
作者：楊萬里
朝代：宋

外著明霞綺，中裁淡玉紗。
森森千萬筍，旋旋兩三花。
小霽迎風喜，輕寒索幕遮。
香中真上瑞，蘭麝敢名家。
瑞香花新開五首·其三
作者：楊萬里
朝代：宋

短短熏籠小，團團錦帊圍。
浮陽烘酒思，沈水著人衣。
抹利通家遠，楠花具體微。
春愁渾瘦盡，別有瘦中肥。
瑞香花新開五首·其二
作者：楊萬里
朝代：宋

老子觀書倦，昏然睡思來。
夢中誰喚醒，窗外瑞香開。
只道花頭細，能追國艷回。
殷勤伴幽獨，渠與一瓶梅。
瑞香花新開五首·其五
作者：楊萬里
朝代：宋

馨德潜丘壑，春風是往還。
新從衆香國，移種洞庭山。
孤韻真無對，千花夐莫攀。
騷經吾欲續，譜入芷蘅間。
瑞香花新開五首·其四
作者：楊萬里
朝代：宋

雪裏移蒼斛，梢頭點翠芒。
只銷三日暖，便坼數花房。
紫袖染難透，瓊膚曬轉香。
小留供鼻觀，開去未須忙。
瓜州遇風
作者：楊萬里
朝代：宋

金鉦三聲船欲發，天地蒼茫忽開闔。
惡風吹倒多景樓，怒濤打碎金山塔。
濤頭拋船入半空，船從空中落水中。
勢如崩山同日二十九，聲如推墮萬石之簴千石鐘。
岸人驚呼船欲沒，舟人絕叫船復出。
平生所聞楊子江，無風已自波相撞。
莫教風動一波起，三日奔騰收不止。
君不見逆酋投鞭欲斷流，藁街自送月氏頭。
瓦店雨作四首·其一
作者：楊萬里
朝代：宋

斜風吹雨打船窗，一陣疎來一陣忙。
聽作山齋聲點滴，不知作客在山陽。
瓦店雨作四首·其三
作者：楊萬里
朝代：宋

詩人長怨沒詩材，天遣斜風細雨來。
領了詩材還又怨，問天風雨幾時開。
瓦店雨作四首·其二
作者：楊萬里
朝代：宋

天嫌平野樹分明，便恐丹青畫得成。
收入晚風煙雨裏，自將水墨替丹青。
瓦店雨作四首·其四
作者：楊萬里
朝代：宋

近岸人家欲閉門，遠林煙樹半昏昏。
鸕鷀白鷺歸何晚，今夜定投何處村。
瓶中梅杏二花
作者：楊萬里
朝代：宋

梅花耿耿冰玉姿，杏花淡淡注燕脂。
兩花相嬌不相下，各向春風同索價。
折來雙插一銅瓶，旋汲井花澆使醒。
紅紅白白看不足，更遣山童燒蠟燭。
瓶中梅花長句
作者：楊萬里
朝代：宋

幽人蚤作月滿階，月隨幽人登舫齋。
推門欲開猶未開，猛香排門撲我懷。
徑從鼻孔上灌頂，拂拂吹盡髮底埃。
恍然墮我衆香國，欲問何祥無處覓。
冥搜一室一物無，瓶裏一枝梅的皪。
平生爲梅判斷腸，何曾知渠有許香。
夜來偶忘挂南窗，貯此幽馥萬斛强。
却憶去年西湖上，錦屏下瞰千青嶂。
谷深梅盛一萬株，十頃雪花浮欲漲。
是時雨後初晴前，日光烘花香作煙。
政如新火炷博山，烝出沉水和龍涎。
醉登絕頂撼疎影，掇蕊餐花照冰井。
蜀人老張同舍郎，喚作謫仙儂笑領。
如今茅屋卧山村，更無載酒來叩門。
一尊孤斟懶論文，猶有梅花是故人。
瓶中淮陽紅牡丹落盡有歎三首·其一
作者：楊萬里
朝代：宋

只愁風雨妬花枝，翦入瓷瓶養却伊。
更下重簾深閉閣，忽然花落又關誰。
瓶中淮陽紅牡丹落盡有歎三首·其三
作者：楊萬里
朝代：宋

又是明年看牡丹，未開芍藥怯春寒。
落英滿地不須掃，一片蔫紅也足觀。
瓶中淮陽紅牡丹落盡有歎三首·其二
作者：楊萬里
朝代：宋

眼中姚魏過匆匆，只有淮陽打底紅。
杜宇一聲花睡醒，却教老子怨東風。
瓶中紅白二蓮五首·其一
作者：楊萬里
朝代：宋

紅白蓮花共玉瓶，紅蓮韻絕白蓮清。
空齋不是無秋暑，暑被花銷斷不生。
瓶中紅白二蓮五首·其三
作者：楊萬里
朝代：宋

晚花特地斂新粧，莫道無情總不妨。
中有黄金蓮子盞，被人瞥見即深藏。
瓶中紅白二蓮五首·其二
作者：楊萬里
朝代：宋

揀得新開便折將，忽然到晚斂花房。
只愁花斂香還減，來早重開別是香。
瓶中紅白二蓮五首·其五
作者：楊萬里
朝代：宋

折得荷花伴我幽，更搴荷葉伴花愁。
孤芳欲落偏多思，一片先垂半不收。
瓶中紅白二蓮五首·其四
作者：楊萬里
朝代：宋

白蓮半莟未開時，看作紅蓮更不疑。
到得欲開渾別了，玉膚洗退淡臙脂。
瓶梅
作者：楊萬里
朝代：宋

衣染龍涎與麝臍，裁雲剪月作冰肌。
小瓶雪水無多子，只篸橫斜一兩枝。
甘瓠
作者：楊萬里
朝代：宋

笑殺桑根甘瓠苗，亂它桑葉上它條。
向人更逞廋藏巧，怪道桑梢挂一瓢。
生酒歌
作者：楊萬里
朝代：宋

生酒清於雪，煮酒赤如血，煮酒不如生酒烈。
煮酒只带煙火氣，生酒不離泉石味。
石根泉眼新汲將，麯米釀出春風香。
坐上豬紅間熊白，甕頭鴨綠變鵝黄。
先生一醉萬事已，那知身在塵埃裏。
甯橋小渡
作者：楊萬里
朝代：宋

橋壞仍泥滑，舟橫隔水呼。
岸頭危徑窄，轎子莫人扶。
午漏相將裏，秋陽未肯無。
明知近前店，暗覺展脩途。
田家樂
作者：楊萬里
朝代：宋

稻穗堆場穀滿車，家家雞犬更桑麻。
漫栽木槿成籬落，已得清陰又得花。
田路泥行
作者：楊萬里
朝代：宋

路是新泥作，泥逢積雨滂。
如緣大鮎脊，更繞九羊腸。
前店看殊近，行人覺轉長。
商量避五嶺，辛苦恰相當。
甲午出知漳州晚發船龍山暮宿桐廬二首·其一
作者：楊萬里
朝代：宋

一席清風萬壑雲，送將華髮得歸身。
海潮也怯桐江浄，不遣濤頭過富春。
甲午出知漳州晚發船龍山暮宿桐廬二首·其二
作者：楊萬里
朝代：宋

道塗奔走不曾安，却羨山家住得閑。
記取還山安住日，更忘奔走道塗間。
甲子初春即事六首·其一
作者：楊萬里
朝代：宋

老子燒香罷，蜂兒作隊來。
徘徊繞襟袖，將謂是花開。
甲子初春即事六首·其三
作者：楊萬里
朝代：宋

徑李渾穠白，山桃半淡紅。
杏花紅又白，非淡亦非穠。
甲子初春即事六首·其二
作者：楊萬里
朝代：宋

臘去寒猶在，春來花未開。
東風忽然到，放盡一園梅。
甲子初春即事六首·其五
作者：楊萬里
朝代：宋

驟暖如初夏，通身退裌衣。
只言寒已去，却等五更歸。
甲子初春即事六首·其六
作者：楊萬里
朝代：宋

人怨花遲發，天教暖早催。
不知要催落，却道是催開。
甲子初春即事六首·其四
作者：楊萬里
朝代：宋

只有觀書樂，其如病眼何。
但令吾意適，不必卷頭多。
甲寅二月十八日牡丹初發
作者：楊萬里
朝代：宋

排日上牙牌，記花先後開。
看花不子細，過了却重回。
甲申上元前聞家君不快西歸見梅有感二首·其一
作者：楊萬里
朝代：宋

官路桐江西復西，野梅千樹壓疎籬。
昨來都下筠籃底，三百青錢買一枝。
甲申上元前聞家君不快西歸見梅有感二首·其二
作者：楊萬里
朝代：宋

千里來爲五斗謀，老親望望且歸休。
春光儘好關儂事，細雨梅花只做愁。
留蕭伯和仲和小飲二首·其一
作者：楊萬里
朝代：宋

野果山蔬未要多，濁醪清酒儘從他。
不於兩盞三杯裏，奈此千愁百惱何。
山倒莫教扶玉樹，尊空別得借銀河。
少陵一語君知麽，不見堂前東逝波。
留蕭伯和仲和小飲二首·其二
作者：楊萬里
朝代：宋

誰曾白日上青天，誰羨千鍾況萬錢。
要入詩家須有骨，若除酒外更無仙。
三杯未必通大道，一斗真能出百篇。
李杜饑寒纔幾日，却教富貴不論年。
留題碧落堂
作者：楊萬里
朝代：宋

僊人白日上青冥，千載如聞月下笙。
南北萬山俱在下，中間一水獨穿城。
江西箇是絕奇處，天下幾多虛得名。
滕閣孤臺非不好，祇緣猶带市朝聲。
留題筠庵以茅蓋層出如蓑衣然
作者：楊萬里
朝代：宋

茂林脩竹翠光中，那得披蓑一老翁。
白石砌成珠子徑，黄茅裹却水晶宮。
夏涼冬暖非人境，雪打霜封即釣篷。
老子明朝便東去，更携瓦枕享松風。
病中七夕
作者：楊萬里
朝代：宋

良辰美景底須來，苦惱如山正滿懷。
蟬度清歌侑溪柳，花吹黄雪灑官槐。
新秋風物俱堪賞，久病心情自不佳。
說與兒童休乞巧，老夫守拙尚多乖。
病中喜雨呈李吉州
作者：楊萬里
朝代：宋

兩日炎暉烈未收，連宵甘澍沛如流。
大田今日非昨日，多稼新秋賽舊秋。
涼氣隔簾深亦透，香煙穿袖散難留。
史君小試爲霖手，便作江西第一州。
病中夜坐
作者：楊萬里
朝代：宋

月流銀漢小徘徊，似戀空庭獨樹梅。
玉漏聽來更二點，燭花翦了暈重開。
病身不飲看人醉，乾雪無端上鬢來。
後日老衰知健否，只今六九已摧隤。
病中屏肉味獨茹菜羹飯甚美
作者：楊萬里
朝代：宋

雲子香抄玉色鮮，菜羹新煮翠茸纖。
人間膾炙無此味，天上酥陀恐爾甜。
渾是土膏含雨露，何須醤豉與醯鹽。
茹毛禍首雍巫出，饞到熊蹯未屬厭。
病中復脚痛終日倦坐遣悶
作者：楊萬里
朝代：宋

滿眼生花雪滿顛，者稀又過四雙年。
誰知病脚妨行步，只見端居道坐禪。
墮扇几旁猶嬾拾，檢書窗下更能前。
世人總羨飛仙侶，我羨行人便是仙。
病中感春
作者：楊萬里
朝代：宋

老去春來已薄情，體中病後更竛竮。
海棠紅釅飛成雪，楊柳金濃染作青。
到得當家饒景物，不如舊日借園亭。
一杯欲把還休去，遮莫鶑花笑獨醒。
病中感秋
作者：楊萬里
朝代：宋

病中一刻抵三秋，況見西風再樹頭。
老去能禁幾回病，秋來不爲別人愁。
書帷夢覺疑僧榻，竹戶涼侵似客舟。
壽外康寧方是福，不然徒壽不須休。
病中感秋時初喪壽佺子
作者：楊萬里
朝代：宋

臨曉睡偏重，不知窗已明。
高梧下清露，宿鳥有寒聲。
愁豈關鬚事，秋來添雪莖。
病身仍哭子，併作老來情。
病中春雨聞東園花盛
作者：楊萬里
朝代：宋

萬類欣欣一老悲，物華豈是不佳時。
病夫自與春無分，好景非於我獨遺。
花底報來開已閙，雨中過了更曾知。
風光九十今强半，又約芳菲隔歲期。
病中止酒
作者：楊萬里
朝代：宋

平生萬事輕，惟以酒自娛。
當其愛酒時，一日不可無。
老來因屬疾，不飲五月餘。
客飲我不羨，而況逢麴車。
見杯不思斟，見樽不思酤。
終日但清坐，此心長泊如。
只悟世人情，逐物非一途。
仕者嫮貂蟬，貨者珍金珠。
賜泰嗤原貧，由勇誚孔迂。
何物真樂憂，何人定巧愚。
病後得反身，曠然同太虛。
其餘君莫問，麴生尚可疎。
病中止酒二首·其一
作者：楊萬里
朝代：宋

葛衣著了却生寒，風勢顛時正上灘。
客裏無聊已無奈，更教止酒過春殘。
病中止酒二首·其二
作者：楊萬里
朝代：宋

江草江花怨阿誰，山風山雨總成悲。
春愁萬斛無安頓，旋旋分張乞小詩。
病後覺衰
作者：楊萬里
朝代：宋

病著初無惱，安來始覺衰。
人誰長健底，老有頓來時。
山意淒寒日，秋光染瘦詩。
小松能許劣，學我弄吟髭。
病瘧無聊
作者：楊萬里
朝代：宋

病身兀兀意昏昏，急掛東窗避夕曛。
坐看雲生還有雨，忽然雨止併無雲。
病起覽鏡二首·其一
作者：楊萬里
朝代：宋

病起長新骨，居然非舊容。
眼添佩環带，腰減採花蜂。
對面不相識，何人忽此逢。
吾身無定在，更要問窮通。
病起覽鏡二首·其二
作者：楊萬里
朝代：宋

覽鏡忽自問，何方一病翁。
生涯管城外，本貫醉鄉中。
筆硯今都廢，尊罍久屢空。
又將數莖雪，顦顇見西風。
瘴霧
作者：楊萬里
朝代：宋

午時猶未識金烏，對面看人一似無。
臘月黄茅猶爾許，不知八月却何如。
癸丑正月新開東園
作者：楊萬里
朝代：宋

長恨無錢買好園，好園還在屋東邊。
週遭旋闢三三徑，只怕芒鞋却費錢。
癸亥上巳即事
作者：楊萬里
朝代：宋

怪底風光好，還當上巳辰。
柳鶑樊子口，梁燕趙家身。
花落春容瘦，陰濃夏意新。
曬書仍焙藥，幽事也勞神。
癸巳省宿詠南宮小桃
作者：楊萬里
朝代：宋

孤坐南宮悄，桃花故故紅。
晴曛半臉日，寒慘數鬚風。
昔歲山村裏，春光痛飲中。
不煩渠伴宿，今我已衰翁。
癸未上元後永州夜飲趙敦禮竹亭聞蛙醉吟
作者：楊萬里
朝代：宋

茅亭夜集俯萬竹，初月未光讓高燭。
主人酒令來無窮，恍然墮我醉鄉中。
草間蛙聲忽三兩，似笑吾人慳酒量。
只作蛙聽故自佳，何須更作鼓吹想。
尚憶同登萬石亭，倚欄垂手望寒青。
只今真到寒青裏，吾人不飲竹不喜。
登南州奇觀前臨大江浮橋江心起三石臺皆有亭子二首·其一
作者：楊萬里
朝代：宋

梅邊樓閣海邊山，銀竹初收霽日寒。
看著南州奇觀了，人間山水不須看。
登南州奇觀前臨大江浮橋江心起三石臺皆有亭子二首·其二
作者：楊萬里
朝代：宋

玉壺冰底卧青龍，海外三山墮眼中。
奇觀揭名渾未在，只消題作小垂虹。
登多稼亭曉望
作者：楊萬里
朝代：宋

風不能銷曉霧痕，天猶未放宿雲根。
城腰折處纔三徑，山觜前頭別一村。
登大鞋嶺望大海
作者：楊萬里
朝代：宋

杖屨千崖表，波濤萬頃前。
瓊天吹不定，銀地濕無邊。
一石當流出，孤尖卓筆然。
更將垂老眼，何許看風煙。
登天柱岡
作者：楊萬里
朝代：宋

雲外千峰鬭速行，山尖一樹獨分明。
不知林下人家密，倚杖忽聞鷄犬聲。
登奉聖寺千佛閣四首·其一
作者：楊萬里
朝代：宋

一隻奇峰入眼中，看來隻隻是奇峰。
好山道是無重數，少說青蒼十萬重。
登奉聖寺千佛閣四首·其三
作者：楊萬里
朝代：宋

長誦懸崖置屋牢，此詩此閣晚相遭。
閣中未覺高低在，下到山門始是高。
登奉聖寺千佛閣四首·其二
作者：楊萬里
朝代：宋

遠山細膩近山粗，別處求粗也則無。
更向遠山山外看，教君病眼一雙枯。
登奉聖寺千佛閣四首·其四
作者：楊萬里
朝代：宋

何許飛來雙白鷗，碧山貼出雪花浮。
倚欄只管移床立，看到雙鷗沒處休。
登度雪臺
作者：楊萬里
朝代：宋

欲問金沙信，聊登度雪臺。
碧桃良解事，開過架梢來。
登度雪臺
作者：楊萬里
朝代：宋

金沙歲歲占先回，不等荼糜一併來。
今歲香紅與香雪，兩花同日忽齊開。
登度雪臺下臨桃李徑
作者：楊萬里
朝代：宋

桃花夾外李當中，三徑花開兩徑紅。
獨繞畫簷無箇事，自携團扇撲黄蜂。
登度雪臺觀金沙荼𧃲
作者：楊萬里
朝代：宋

金沙瓶子荼糜粟，一一尖紅映圜綠。
只銷三日雨和風，化作真珠堆錦褥。
饒渠飛度雪前開，開了却吹香雪來。
紅紅白白照天半，醉倚琱欄眼凌亂。
登楚州城
作者：楊萬里
朝代：宋

望中白處日爭明，箇是淮河凍作冰。
此去中原三里許，一條玉带界天橫。
登浄遠亭
作者：楊萬里
朝代：宋

池冰受日未全開，旋旋波痕百皺來。
野鴨被人驚得慣，作羣飛去却飛回。
登清心閣
作者：楊萬里
朝代：宋

苦遭好月喚登樓，脚力雖慵不自由。
上得金梯一回首，冰輪已過樹梢頭。
登烏石寺
作者：楊萬里
朝代：宋

回頭身忽在樹杪，一覽千山萬山小。
怪崖不落欹欲摧，令人仰看怯眼開。
小亭解事知儂倦，翼然飛出青山半。
上頭最上却鏡平，百畝金碧千衲僧。
高峰高寺更高閣，進步竿頭若爲脚。
茲遊勝絕庸非天，山下虛行二十年。
登牛渚蛾眉亭二首·其一
作者：楊萬里
朝代：宋

謫仙携妓戲人寰，也被千花妬玉顔。
半點閑情千古恨，一波秋水兩春山。
錦袍宮燭雲霄上，白苧烏紗江海間。
欲寄雙魚招醉魄，月輪捉了蚤言還。
登牛渚蛾眉亭二首·其二
作者：楊萬里
朝代：宋

山拆江通萬里流，菱花雙照繭眉頭。
掃除却月橫雲樣，別有顰風蹙雨愁。
明月入波那可捉，長庚伴月本同游。
君看夜夜青天上，渠與姮家分管秋。
登鳳凰臺
作者：楊萬里
朝代：宋

千年百尺鳳凰臺，送盡潮回鳳不回。
白鷺北頭江草合，烏衣西面杏花開。
龍蟠虎踞山川在，古往今來鼓角哀。
只有謫仙留句處，春風掌管拂蛛煤。
發中橋二首·其一
作者：楊萬里
朝代：宋

濕轎乘涼入，斜燈借路明。
柳欹元不倒，橋闊自多驚。
宿霤停殘滴，朝曦放快晴。
溪流太無頼，不作一聲聲。
發中橋二首·其二
作者：楊萬里
朝代：宋

新雨豐今歲，初晴屏積陰。
猛收千疋練，微露一稜金。
天熨粉青嫩，山描愁黛深。
誰言殘剩暑，卓午不相尋。
發孔鎮晨炊漆橋道中紀行十首·其一
作者：楊萬里
朝代：宋

夢中一夜雨浪浪，曉過田間尚雨香。
塘水溉田能幾許，雨餘田水却歸塘。
發孔鎮晨炊漆橋道中紀行十首·其一〇
作者：楊萬里
朝代：宋

水夾橫隄柳萬株，雨餘新沐更新梳。
柔條如線長而細，不貫雙魚只貫珠。
發孔鎮晨炊漆橋道中紀行十首·其七
作者：楊萬里
朝代：宋

行穿詰曲更崔嵬，野店柴門半未開。
皂莢樹陰黄草屋，隔籬犬吠出頭來。
發孔鎮晨炊漆橋道中紀行十首·其三
作者：楊萬里
朝代：宋

雨入秋田恰及時，禾頭相枕卧相依。
路南路北皆秋水，浄洗行人屨上泥。
發孔鎮晨炊漆橋道中紀行十首·其九
作者：楊萬里
朝代：宋

清曉新涼愜老懷，只愁傔從可憐哉。
泥行寸步無由到，雨去前山却復回。
發孔鎮晨炊漆橋道中紀行十首·其二
作者：楊萬里
朝代：宋

可堪衰病兩相纏，更苦懸車尚五年。
羨殺雨中山上水，留它不住竟歸田。
發孔鎮晨炊漆橋道中紀行十首·其五
作者：楊萬里
朝代：宋

斫地燒畬旋旋開，豆花麻莢更菘栽。
荒山半寸無遺土，田父何曾一飽來。
發孔鎮晨炊漆橋道中紀行十首·其八
作者：楊萬里
朝代：宋

雨入秋空細復輕，松梢積得太多生。
忽然落點拳來大，偏作行人滴傘聲。
發孔鎮晨炊漆橋道中紀行十首·其六
作者：楊萬里
朝代：宋

君看人跡蝶來輕，踏得林間路作坑。
古路今人行不得，一時移上上頭行。
發孔鎮晨炊漆橋道中紀行十首·其四
作者：楊萬里
朝代：宋

不但秋原雨冒田，坐看平地路成川。
隔田山下青松外，不見人家只見煙。
發慈湖過烈山望見歷陽一带山二首·其一
作者：楊萬里
朝代：宋

夢繞天津月再灣，慈湖解纜已開顔。
淮山到眼渾相識，直北青梢是定山。
發慈湖過烈山望見歷陽一带山二首·其二
作者：楊萬里
朝代：宋

一出還添二百詩，風光投到費推辭。
江湖物色休吟盡，留取西歸一半題。
發楊港渡入交石夾四首·其一
作者：楊萬里
朝代：宋

朝雨匆匆霽，春山歷歷嘉。
老青交幼綠，暗錦出明花。
漁艇十數隻，雞聲三五家。
人生須富貴，此輩亦生涯。
發楊港渡入交石夾四首·其三
作者：楊萬里
朝代：宋

山斷情相接，江同派暫分。
無風猶細浪，有日却輕雲。
生熟衣中半，陰晴氣兩熏。
還家渾欲早，徐棹也堪欣。
發楊港渡入交石夾四首·其二
作者：楊萬里
朝代：宋

入夾寬中窄，臨流慢處深。
朝陽明衆岫，西崦自多陰。
脫袴嗔人儉，提壺侑我斟。
老來除飲外，半點沒春心。
發楊港渡入交石夾四首·其四
作者：楊萬里
朝代：宋

荻岸何時了，松舟幾日停。
波來全蜀白，樹去兩淮青。
柔樐殊清響，征人自厭聽。
不知誰子醉，垂手瞰江亭。
發楓平
作者：楊萬里
朝代：宋

谷暗迷窗曉，山鳴報雨來。
畦丁絕須喜，菜甲正新栽。
倦路愁何那，衝泥慣豈纔。
吾詩未大好，也辱片雲催。
發烏山入溧水縣中山驛
作者：楊萬里
朝代：宋

雨脚依山見，風頭觸樹回。
泥深行不去，轎兀睡還來。
栩栩情微適，喧喧眼竟開。
夢殘那可續，續得轉悠哉。
發趙屯得風宿楊林池是日行二百里
作者：楊萬里
朝代：宋

動地風來覺地浮，拍天浪起带天流。
舞翻柳樹知何喜，拜殺蘆花未肯休。
兩岸萬山如走馬，一帆千里送歸舟。
出籠病鶴孤飛後，回首金籠始欲愁。
發通衢驛見梅有感
作者：楊萬里
朝代：宋

忙中掠眼雪枝斜，落片紛紛點玉沙。
虛過一冬妨底事，不曾款曲是梅花。
發銀樹林
作者：楊萬里
朝代：宋

莫過溪橋銀樹林，溪深未抵路泥深。
清風一陣掠人面，晴色半開關客心。
遠嶺惹雲秋裏雪，淡天刷墨曉來陰。
幾多好句爭投我，柳奪花偷底處尋。
白含笑
作者：楊萬里
朝代：宋

薰風曉破碧蓮莟，花意猶低白玉顔。
一粲不曾容易發，清香何自遍人間。
白沙買船晚至嚴州
作者：楊萬里
朝代：宋

重霧疑朝雨，斜陽竟晚晴。
萬山江外盡，一塔嶺尖明。
舟小寧嫌窄，途長已倦行。
子陵臺下水，未酌意先清。
白紵歌舞四時詞·冬
作者：楊萬里
朝代：宋

祗愁窮臘雪作惡，不道雪天好行樂。
玻瓈盞底回青春，蒲萄錦外舞玉塵。
陽春一曲小垂手，勸君一杯千萬壽。
今年斛穀才八錢，明年切莫羨今年。
白紵歌舞四時詞·夏
作者：楊萬里
朝代：宋

四月以後五月前，麥風槐雨黄梅天。
君王若道嫌五月，六月炎蒸又何說。
水精宮殿冰雪山，芙蕖衣裳菱芡盤。
老農背脊曬欲裂，君王猶道深宮熱。
白紵歌舞四時詞·春
作者：楊萬里
朝代：宋

人生春睡要足時，海波可乾山可移。
珠宮宴罷曉星出，不是天上無鳴雞。
昨來坐朝到日落，君王何曾一日樂。
上林平樂半蒼苔，桃花又去楊花來。
白紵歌舞四時詞·秋
作者：楊萬里
朝代：宋

星芒欲滅天風急，月輪猶带銀河濕。
青女椎冰作冷霜，吹到璇閨飛不入。
苧羅山下浣紗人，萬妃無色抵一身。
嬌餘貴極醉玉軟，强爲君王踏錦絪。
白菊二首·其一
作者：楊萬里
朝代：宋

白菊初開也自黄，開來開去白如霜。
小蜂劣得針來大，不怕清寒嗅冷香。
白菊二首·其二
作者：楊萬里
朝代：宋

霜後黄花頓不中，獨餘白菊鬭霜濃。
與霜更鬭晴天日，鬭得霜融菊不融。
白蓮
作者：楊萬里
朝代：宋

井花新插白芙蕖，坐看紛紛脫雪膚。
自拾落英浮水面，玉舟撩亂滿江湖。
白蓮
作者：楊萬里
朝代：宋

花頭素片剪成冰，葉背青瓊刻作稜。
珍重兒童輕手折，綠針刺手却渠憎。
白頭吟二首·其一
作者：楊萬里
朝代：宋

文君自製白頭吟，怨思來時海未深。
怨殺相如償底事，初頭苦信一張琴。
白頭吟二首·其二
作者：楊萬里
朝代：宋

除却共姜是女師，柏舟便到白頭辭。
勸渠莫怨終難勸，不道前夫怨阿誰。
白髮歎
作者：楊萬里
朝代：宋

素絲久即黑，黑鬢久即絲。
絲黑有浣法，鬢絲無染期。
日月有底忙，晝夜馳向西。
江漢與之反，却向東方馳。
江漢西流日東落，鬢絲漆黑還如昨。
夜長何不秉燭游，自是人生不行樂。
白魚羹戲題
作者：楊萬里
朝代：宋

秋水寒魚白錦鱗，薑花棖實獻芳辛。
東坡玉糝真窮相，得似先生此味珍。
皂角林
作者：楊萬里
朝代：宋

水漾霜風冷客襟，苔封戰骨動人心。
河邊獨樹知何木，今古相傳皂角林。
皇恐灘三首·其一
作者：楊萬里
朝代：宋

兩山夾岸走蒼龍，未放中間過玉虹。
只愛當頭一峰好，一峰外面更三峰。
皇恐灘三首·其三
作者：楊萬里
朝代：宋

小煩溪友語陽侯，好遣漂沙蓋石頭。
能費奔流多少力，前頭幸有一沙洲。
皇恐灘三首·其二
作者：楊萬里
朝代：宋

只愁江水去無還，石打銀濤倒上灘。
道是此灘天下惡，古今放過幾檣竿。
益公和白花青緣牡丹王字韻詩再和以往
作者：楊萬里
朝代：宋

渠是花中異姓王，平園小試染花方。
冰霜洗出春風面，翡翠輕稜疊雪裳。
夜領素娥酌青女，曉看國色带天香。
更將秋菊潭心水，滴作䒠茸月蕊黄。
益公新作三層百尺新樓署曰圍山觀賀以唐律二章·其一
作者：楊萬里
朝代：宋

萬峰飛入子城頭，千里長江几上流。
外面週遭蒼玉笋，虛空幻出水晶樓。
簾開雪月非三界，人立雲霄更九州。
一騎紅塵北來底，平章軍國惱公不。
益公新作三層百尺新樓署曰圍山觀賀以唐律二章·其二
作者：楊萬里
朝代：宋

崖谷求仙底有仙，金梯上去即仙源。
山川第一江西景，風月無邊相國園。
十倍黄樓況黄閣，千尋青筆是青原。
寫成脚力猶强句，燈火笙歌特地村。
盱眙軍東山飛步亭和太守霍和卿韻
作者：楊萬里
朝代：宋

杏花巖左斸東巖，驅使淮山指顧間。
招信上流總奔赴，僧伽孤塔政彎環。
今來古往空陳跡，遠草斜陽祇慘顔。
走馬看山真懡㦬，忙中拾得片時閒。
盱眙軍無梅郡圃止有蠟梅兩株二首·其一
作者：楊萬里
朝代：宋

只道橫枝春未回，又疑不肯犯寒開。
逢人問訊花消息，不識江梅只蠟梅。
盱眙軍無梅郡圃止有蠟梅兩株二首·其二
作者：楊萬里
朝代：宋

臘裏花開已是遲，西湖十月見瓊肌。
嶺頭猶說南枝暖，却向淮南覓北枝。
直宿南宮三首·其一
作者：楊萬里
朝代：宋

獨直南宮午獨吟，祥雲淡淡竹陰陰。
小風慢落鵝黄雪，看到槐花一寸深。
直宿南宮三首·其三
作者：楊萬里
朝代：宋

秋熱連宵睡不成，移床換枕到天明。
今宵不熱還無睡，却爲宮簷瀉雨聲。
直宿南宮三首·其二
作者：楊萬里
朝代：宋

今年秋暑更禁它，無計商量奈熱何。
一霎飄蕭涼一日，雨來銷得幾多多。
省中新柳
作者：楊萬里
朝代：宋

元日新春已早歸，却緣春雪勒春遲。
一年柳色今何似，政是猶黄未綠時。
省中直舍因敲新竹懷周元吉三首·其一
作者：楊萬里
朝代：宋

老眼逢書怯細看，抄書一事更應難。
昨携如意敲新籜，右臂朝來作許酸。
省中直舍因敲新竹懷周元吉三首·其三
作者：楊萬里
朝代：宋

老竹堅剛幼竹柔，此君年少也風流。
錦衣脫體未全瘦，雪粉圍腰猶半愁。
省中直舍因敲新竹懷周元吉三首·其二
作者：楊萬里
朝代：宋

尚有周郎手種痕，懷人將竹當人看。
寄言黄鶴樓前客，今歲新添十五竿。
省中見樹上啄木鳥戲題
作者：楊萬里
朝代：宋

一啄高高一啄低，一聲聲急一聲遲。
可憐去蠹勞心口，蟻入枯梨自不知。
省宿題天官廳後竹林
作者：楊萬里
朝代：宋

秋聲偷入翠琅玕，葉葉竿竿玉韻寒。
聲在樹間元未是，秋聲只在竹林間。
看劉寺芙蓉
作者：楊萬里
朝代：宋

初約山寺游，端爲怪奇石。
那知雲水鄉，化作錦繡國。
入門逕深深，過眼秋寂寂。
隔竹小亭明，稠紅漏疎碧。
山僧引幽踐，絕巘恣佳陟。
三步綺爲障，十步霞作壁。
爛如屏四圍，搭以帔五色。
滿山盡芙蓉，山僧所手植。
秋英例臞淡，此花獨腴澤。
却憶補外時，朝士作祖席。
是間萬株梅，冷射千崖白。
舊游不可尋，雪枝半榛棘。
看小舟除萍二首·其一
作者：楊萬里
朝代：宋

花伴吟哦柳伴行，生憎庭外晚衙聲。
獨携便面巡荷沼，自課蘭舟掠水萍。
看小舟除萍二首·其二
作者：楊萬里
朝代：宋

歲歲荷花苦未多，綠萍蓋水礙新荷。
請君六月重來看，雲錦千機不犯梭。
看畫常州圖迎新太守
作者：楊萬里
朝代：宋

畫工吮筆畫常州，老子來看却自羞。
若遣此圖還解語，道儂調戲幾君侯。
看筍六言
作者：楊萬里
朝代：宋

筍如滕薛爭長，竹似夷齊獨清。
只愛錦綳滿地，暗林忽兩三莖。
看雪
作者：楊萬里
朝代：宋

揉雲剪水作風毬，夜落連明肯便休。
舊說六花元未試，偶看一片上駝裘。
真陽峽
作者：楊萬里
朝代：宋

清遠雖佳未足觀，真陽佳絕冠南蠻。
一泉嶺背懸崖出，亂灑江邊怪石間。
夾岸對排雙玉筍，此峰外面萬青山。
險艱去處多奇觀，自古何人愛險艱。
睡覺
作者：楊萬里
朝代：宋

小醉如無酒，寒宵似度年。
覺來因記夢，醒去不成眠。
萬事從心下，三更到眼前。
清愁政無那，一雁叫霜天。
睡起即事
作者：楊萬里
朝代：宋

午時睡起忽心驚，一事關心太懶生。
速摘荼糜薰白酒，不愁香重只愁輕。
睡起理髮
作者：楊萬里
朝代：宋

老態隨年覺，新涼與睡謀。
鵲驚茅屋曉，臂冷葛衣秋。
遠嶺元無約，開門便見投。
閑中多事在，一日一梳頭。
睡起觀山
作者：楊萬里
朝代：宋

過雨前汀未可登，搴篷小散睡瞢騰。
船頭政好看山色，一點江風冷似冰。
督諸軍求盜梅州宿曹谿呈葉景伯陳守正溥禪師
作者：楊萬里
朝代：宋

南斗東偏第一山，白頭初得扣禪關。
祖衣半似雲來薄，金鑰纔開霧作團。
一鉢可能盈尺許，千年有底萬人看。
今宵雪乳分龍焙，明日黄泥又馬鞍。
石榴
作者：楊萬里
朝代：宋

深著紅藍染暑裳，琢成紋玳敵秋霜。
半含笑裏清冰齒，忽綻吟邊古錦囊。
霧縠作房珠作骨，水精爲醴玉爲漿。
劉郎不爲文園渴，何苦星槎遠取將。
石灣雨作得鞏帥采若書約觀燈
作者：楊萬里
朝代：宋

昨暮顛風浪打頭，那知今日得安流。
元宵不爲遊人好，細雨先供客子愁。
病骨支離妨酒盞，詩仙招喚試燈毬。
書生薄命多磨折，樂事良辰判却休。
碧瑶洞天
作者：楊萬里
朝代：宋

青松萬樹竹千竿，蒼翠中間別一天。
從此洞天三十七，初頭且數碧瑶仙。
碧落堂晚望
作者：楊萬里
朝代：宋

暮笳聲裏暮雲生，白白非煙覆一城。
祇有青林遮不得，兜羅綿上綠琴橫。
碧落堂暮景轆轤體
作者：楊萬里
朝代：宋

碧落堂中夕眺餘，一聲哀角裂晴虛。
滿城煙靄忽然合，隔水人家恰似無。
坐看荷山沉半脊，急歸道院了殘書。
意行花底尋燈處，失脚偏嗔小史扶。
碧落堂曉望荷山
作者：楊萬里
朝代：宋

荷山非不高，城裏自不見。
一登碧落堂，山色正對面。
如人卧平地，躍起立天半。
指揮出伏兵，萬騎橫隔岸。
後乘來未已，前驅瞻已遠。
晨光到巖壑，人物俱蒨絢。
綠屏紛開闔，翠旗閃舒卷。
安得垂天虹，橋虛度雲巘。
老鈴偶報事，郡庭集賓贊。
匆匆換山巾，默默下林坂。
碧落洞前灘水三首·其一
作者：楊萬里
朝代：宋

水知山近已先狂，箭往星奔趁下瀧。
灘下洄流能耐事，漩漚百轉看它忙。
碧落洞前灘水三首·其三
作者：楊萬里
朝代：宋

碧落峰前上一灘，篙師叫得口都乾。
開門將謂船行遠，只在峰頭蘆荻灣。
碧落洞前灘水三首·其二
作者：楊萬里
朝代：宋

石峰背後即英州，只不教人到岸頭。
羅带春風吹不直，故將數摺惱行舟。
碧落洞四首·其一
作者：楊萬里
朝代：宋

碧落諸峰是碧簪，忽於平地插瑶岑。
洞中定有神仙宅，玉室金堂不可尋。
碧落洞四首·其三
作者：楊萬里
朝代：宋

洞裏仙人枉費功，鑿江屈曲做神通。
千縈萬繞留江住，畢竟奔流入峽中。
碧落洞四首·其二
作者：楊萬里
朝代：宋

夢中曾泊洞前船，落絮飛花是去年。
今日來尋泊船處，一江風雨草連天。
碧落洞四首·其四
作者：楊萬里
朝代：宋

際會諸灘吼怒雷，遭逢江勢更縈回。
今宵不到英州定，何用山雲送雨來。
社日南康道中
作者：楊萬里
朝代：宋

東風試暖却成寒，春恰平分又欲殘。
淡著煙雲輕著雨，近遮草樹遠遮山。
人行柳色花光裏，天接江西嶺北間。
管領社公須竹葉，在家在外匹如閑。
社雨
作者：楊萬里
朝代：宋

時節從來好雨知，今朝社日頓霏微。
落花只得春風舞，濕却殘香不得飛。
祗召還京題江西道院
作者：楊萬里
朝代：宋

病身祇要早投閑，乞得高安政小安。
山水秋來渾是畫，樓臺高處自生寒。
登臨未足還辭去，老大重來畢竟難。
碧落翠微好將息，清風明月夢中看。
神堂鋪前桃花
作者：楊萬里
朝代：宋

北江二月政春寒，初見桃花喜未殘。
臘月潮州見桃李，元來不作好春看。
禱雨報恩因到翟園四首·其一
作者：楊萬里
朝代：宋

霧氣初迎日脚開，春光偏傍柳邊回。
寒暄消息何人會，十指今朝出袖來。
禱雨報恩因到翟園四首·其三
作者：楊萬里
朝代：宋

遶亭怪石小山幽，夾徑低枝壓客頭。
幸自一來惟不早，梅花滿地訴春愁。
禱雨報恩因到翟園四首·其二
作者：楊萬里
朝代：宋

草路無泥未有塵，城南城北總遊人。
不緣香火來山墅，孤負今年半段春。
禱雨報恩因到翟園四首·其四
作者：楊萬里
朝代：宋

未必錢園似翟園，翟園窠木最宜看。
茂松亭下偏明眼，矮檜平鋪翡翠盤。
秀州嘉興館拜賜春幡勝
作者：楊萬里
朝代：宋

中使傳宣下紫宸，鏃頭濃染御香雲。
綵幡耐夏宜春字，寶勝連環曲水紋。
癡似土牛鞭不動，老登金馬媿無聞。
强簪華髮知難稱，只有新詩頌萬分。
秋典
作者：楊萬里
朝代：宋

宿有青霞願，惟應白鷺知。
風煙聊晚望，山水入秋宜。
老裏還多病，貧中却剩詩。
浪愁餘熱在，會自有涼時。
秋凉晚步
作者：楊萬里
朝代：宋

秋氣堪悲未必然，輕寒政是可人天。
綠池落盡紅蕖却，荷葉猶開最小錢。
秋凉晚酌
作者：楊萬里
朝代：宋

寄老山林度懶殘，新秋又是一年年。
青編翠竹風窗月，白酒紅蕖水檻天。
暑欲謝時偏更毒，儂當醉後恕渠顛。
者稀尚隔來年在，且釂今宵藥玉船。
秋圃
作者：楊萬里
朝代：宋

何處秋深好，山林處士家。
青霜紅碧樹，白露紫黄花。
一熟讎頻雨，朝晴禱暮霞。
連宵眠不著，猶自愛新茶。
秋夕不寐二首·其一
作者：楊萬里
朝代：宋

每到炎天只願秋，如何秋到却成愁。
官居也有寒蛩語，不似山間聽得幽。
秋夕不寐二首·其二
作者：楊萬里
朝代：宋

夏熱通宵睡不成，秋涼老眼又偏醒。
窗虛月白清無夢，却爲西風數漏聲。
秋夕書懷
作者：楊萬里
朝代：宋

老去還多感，歸來政倦遊。
數峰愁外月，一葉靜邊秋。
偶憶平生事，真供獨笑休。
燈花吾會得，村酒恰當篘。
秋夕雨餘
作者：楊萬里
朝代：宋

虛堂無人獨自行，畫簷雨歇殘點聲。
朝來餘暑忽然過，昨來初暑誰能那。
一生畏暑如於菟，老年畏暑菟不如。
人言嶺南分外熱，匹似江南猶可說。
今年六月雨如秋，只今七月當更愁。
短檠幸未卧牆角，喚取渠來相博約。
老眼那能舒簡編，只要玉蟲伴杯酌。
秋夜
作者：楊萬里
朝代：宋

挑落寒燈一點青，方知斜月半窗明。
無端一陣秋聲起，喚作銅瓶蟹眼鳴。
秋夜不寐
作者：楊萬里
朝代：宋

秋氣侵人冷欲冰，不由老境不愁生。
雨聲已遣儂無睡，更著寒蛩泣到明。
秋夜極熱三首·其一
作者：楊萬里
朝代：宋

只怨西風不早歸，早歸何似且歸遲。
姮娥一夜摇團扇，更說明朝日午時。
秋夜極熱三首·其三
作者：楊萬里
朝代：宋

葵扇頻揮手已麻，竹床偏熱冷無些。
面涼却感鬚根汗，省得開門汲井花。
秋夜極熱三首·其二
作者：楊萬里
朝代：宋

秋神今歲也癡獃，行李如何草草回。
白帝羽衣渾不带，炎官火傘却將來。
秋夜讀書
作者：楊萬里
朝代：宋

穉子慵都睡，先生喚不應。
蟲聲窗外月，書冊夜深燈。
半醉聊今古，千年幾廢興。
有懷人未會，不樂我何曾。
秋山
作者：楊萬里
朝代：宋

梧葉新黄柿葉紅，更兼烏臼與丹楓。
只言山色秋蕭索，繡出西湖三四峰。
秋山二首·其一
作者：楊萬里
朝代：宋

休道秋山索莫人，四時各自一番新。
西風儘有東風手，柿葉楓林別樣春。
秋山二首·其二
作者：楊萬里
朝代：宋

烏臼平生老染工，錯將鐵皂作猩紅。
小楓一夜偷天酒，却倩孤松掩醉容。
秋懷
作者：楊萬里
朝代：宋

隨分哦詩足散愁，老懷何用更冥搜。
聿來胥宇蟻移穴，無以爲家燕入秋。
蓋世功名吹劍首，平生憂患淅矛頭。
從今歸去便歸去，未到無顔見白鷗。
秋日早起
作者：楊萬里
朝代：宋

我眠亦甚安，夢中初無驚。
如何作夢語，反側意不平。
起來不復寐，郡樓撾五更。
窗紙尚昏昏，看到漸次明。
卷簾啟後戶，披衣步中庭。
汲井漱新泉，滿面吹寒冰。
仰看天宇曠，微白復淡青。
猶挂爛銀梳，未昇紫金鉦。
砌蛩餘夜唧，樹鵲作曉鳴。
群動俱擾擾，競若有所營。
而人居其間，獨欲免夙興。
出山三見秋，一年一征行。
今茲秋又至，歸心捺還生。
會當挂其冠，高卧聽松聲。
秋日早起
作者：楊萬里
朝代：宋

雞鳴鐘未鳴，不知鄉晨否。
起來恐驚衆，未敢啟戶牖。
殘燈吐芒角，上下兩銀帚。
定眼試諦觀，散作飛電走。
秋日晚望
作者：楊萬里
朝代：宋

村落豐登裏，人家笑語聲。
溪霞晚紅濕，松日暮黄輕。
只麽秋殊淺，如何氣許清。
不應久閑散，便去羨功名。
秋日見橘花二首·其一
作者：楊萬里
朝代：宋

花浄何須艷，林深不隔香。
初聞無處覓，小摘莫令長。
春落秋仍發，梅兼雪未强。
縹瓷汲寒甃，淺浸一枝涼。
秋日見橘花二首·其二
作者：楊萬里
朝代：宋

不夜非關月，舞風也自香。
著花能許細，落子不多長。
玉糝開猶半，金鬚撚更强。
得秋何恨晚，映暑却生涼。
秋晚過泉口
作者：楊萬里
朝代：宋

日色全無熱，秋涼不似初。
行人驚翡翠，掠水度芙蕖。
平野一回顧，遠山千有餘。
誰令貪眺望，却道廢看書。
秋暑
作者：楊萬里
朝代：宋

夏暑減未曾，秋暑增愈劇。
老翁避無處，茅齋聊憩息。
銀盆滿注水，銀水同一色。
中涵雙桂影，倒卧一天碧。
清光湛不動，欲弄還復惜。
偶然一播灑，樹影碎相激。
洗面涼已滋，漱齒痛仍逼。
平生畏秋暑，老去畏彌極。
秋暑三首·其一
作者：楊萬里
朝代：宋

不教老子略眉開，夏熱未除秋熱來。
一夜涼風吹欲盡，半輪曉日喚將回。
秋暑三首·其三
作者：楊萬里
朝代：宋

半柳斜陽半柳陰，一蟬飛去一蟬吟。
岸巾亭子鈎欄角，送眼江村松樹林。
秋暑三首·其二
作者：楊萬里
朝代：宋

汗如雨點湧人膚，一一鬚根一一珠。
不道去年秋不熱，今年秋熱去年無。
秋暑二首·其一
作者：楊萬里
朝代：宋

一年强半走塵埃，觸熱還山亦快哉。
幸自西風歸較早，却教秋暑伴將來。
秋暑二首·其二
作者：楊萬里
朝代：宋

追涼能到竹溪無，隔水斜陽未肯晡。
剩暑不蒙蕉扇扇，細雲聊倩月梳梳。
秋暑午睡起汲泉洗面
作者：楊萬里
朝代：宋

大桶雙擔新井花，松盆滿瀉莫留些。
刺頭蘸入松盆底，不是清涼第二家。
秋曉出郊二絕句·其一
作者：楊萬里
朝代：宋

初日新寒政曉霞，殘山剩水稍人家。
霜紅半臉金罌子，雪白一川蕎麥花。
秋曉出郊二絕句·其二
作者：楊萬里
朝代：宋

野菊相依露下叢，冷香自送水邊風。
豐年氣象無多子，只在雞鳴犬吠中。
秋月
作者：楊萬里
朝代：宋

夜氣涼於水，高齋可當樓。
古來除却月，此外更無秋。
寒入蘭心勁，光隨菊脚流。
惟愁清不極，清極却成愁。
秋浦登舟阻風泊池口
作者：楊萬里
朝代：宋

午眠化蝶化未成，夢中澒洞發大聲。
軍鼙雷鼓百千面，援桴齊下作一鳴。
起來推窗無一物，海潮打入齊山窟。
數洲翻覆相盪摩，四山動摇皆突兀。
錢塘潮來聲驚天，金陵潮來聲寂然。
此去金陵一千里，那得潮聲來到此。
長年三老笑復嘲，云是波聲不是潮。
清溪波頭高過屋，大江波頭潑日轂。
清溪去江一步地，大江可望不可至。
北風向晚動地來，跳出銀峰萬萬堆。
儂船莫管行不得，且看銀峰永今夕。
秋熱
作者：楊萬里
朝代：宋

今年秋熱倍常年，更住西峰落照村。
最是櫻桃梢上日，裴回不落等黄昏。
秋熱二首·其一
作者：楊萬里
朝代：宋

多難幽懷慘不舒，秋風殘暑掃難除。
一生最怕西窗日，長是酴醾架子疎。
秋熱二首·其二
作者：楊萬里
朝代：宋

年年極暑與秋期，日日秋陽在暮時。
我自愁吟無意思，蟬聲移近入簷枝。
秋熱追凉池上
作者：楊萬里
朝代：宋

圃迥人全寂，池清慮自消。
萍根微著水，荷葉欲穿橋。
今歲知何故，秋陽爾許驕。
追涼猶有處，此老未無聊。
秋花
作者：楊萬里
朝代：宋

顦顇牽牛病雨些，凋零木槿怯風斜。
道邊籬落聊遮眼，白白紅紅匾豆花。
秋蟲
作者：楊萬里
朝代：宋

蟬哀落日恰纔收，蛩怨黄昏正未休。
催得世人頭總白，不知替得二蟲愁。
秋蠅
作者：楊萬里
朝代：宋

秋蠅知我政哦詩，得得緣眉復入髭。
欲打群飛還歇去，風光乞與幾多時。
秋衣
作者：楊萬里
朝代：宋

晨興換新衣，視身忽潜愕。
腹皮皺百摺，髀肉寬一握。
沈痾兩年餘，衰體半標落。
且留宿塵垢，莫遣新澡濯。
未澡體尚肥，既濯肌轉削。
無髮已是僧，有骨不如鶴。
明年方八十，似覺九十著。
寡食幸自清，辟穀底須學。
便可作飛仙，御風上雲幕。
如何肥瘠想，猶有秋衣作。
秋雨初霽
作者：楊萬里
朝代：宋

松竹陰寒分外蒼，芭蕉花濕夢中香。
抽身朱墨塵埃裏，入眼山林氣味長。
今日更無秋熱去，曉晴猶带雨餘涼。
却將白髮三千丈，繰作霜絲補錦囊。
秋雨歎十解·其一
作者：楊萬里
朝代：宋

雨入秋宵滴到明，不知有意復無情。
若言不攪愁人夢，爲許千千萬萬聲。
秋雨歎十解·其一〇
作者：楊萬里
朝代：宋

不是簷聲不放眠，只將愁思壓衰年。
道他滴瀝渾無頼，不到侯門舞袖邊。
秋雨歎十解·其七
作者：楊萬里
朝代：宋

晝落無聲夜有聲，只堪醉聽不堪醒。
簷牙半點能多少，滴入苔階一寸青。
秋雨歎十解·其三
作者：楊萬里
朝代：宋

濕侵團扇不能輕，冷逼孤燈分外明。
蕉葉半黄荷葉碧，兩家秋雨一家聲。
秋雨歎十解·其九
作者：楊萬里
朝代：宋

似霧如塵有却無，須臾密密復疎疎。
忽忘九月清霜曉，喚作濛濛二月初。
秋雨歎十解·其二
作者：楊萬里
朝代：宋

霖霖滴滴未休休，不解教儂不白頭。
却把窮愁比秋雨，猶應秋雨少於愁。
秋雨歎十解·其五
作者：楊萬里
朝代：宋

籬下黄花最恨它，金鈿香少淚痕多。
仙人解補銀河漏，天上無泥奈許何。
秋雨歎十解·其八
作者：楊萬里
朝代：宋

曉起窮忙作麽生，雨中安否問秋英。
枯荷倒盡饒渠著，滴損蘭花太薄情。
秋雨歎十解·其六
作者：楊萬里
朝代：宋

老子愁來只苦吟，一吟一嘆爲秋霖。
居人只道秋霖苦，不道行人泥更深。
秋雨歎十解·其四
作者：楊萬里
朝代：宋

厭聽點滴井邊桐，起看空濛一望中。
橫著東山三十里，真珠簾外翠屏風。
秋雨蚤作有歎
作者：楊萬里
朝代：宋

細雨澹無質，安得更有聲。
如何却作泥，亦能妨晨征。
宿昔忽過暄，心知非堅晴。
何須暄晴極，然後寒雨生。
寒暄使人覺，妙物亦何曾。
翦翦自神妙，無乃與物矜。
造物本非作，觀者或强名。
老夫近稍聾，此事無暇聽。
平生感秋至，此意念已平。
獨念老病身，頗不耐夙興。
何時歸故園，晏眠閉柴荆。
鳴鷄亦不留，好夢無吾驚。
他年憶此詩，惘如宿酒醒。
思歸已可喜，而況真歸耕。
秧疇
作者：楊萬里
朝代：宋

田底泥中跡尚深，折花和葉插畦心。
晚秧初撚金狨線，先種輸它綠玉針。
雲壟霧疇俱水響，絲風毛雨政春陰。
莫聽布穀相煎急，且爲提壺强滿斟。
移床
作者：楊萬里
朝代：宋

清晨暑氣已愁予，何況晹蟲午及晡。
尋得松風小涼處，移床來坐又還無。
移瑞香花斛
作者：楊萬里
朝代：宋

夜掇香窠沐露華，晝移翠斛馥窗紗。
將身挨起簾帷著，生怕簾帷挨著花。
程泰之尚書龍學挽詞二首·其一
作者：楊萬里
朝代：宋

廟器圭璋骨，儒林虎豹章。
韋編雙輔嗣，禹跡再平當。
月冷談經幄，塵昏弄筆床。
西州何處路，谿水咽梅鄉。
程泰之尚書龍學挽詞二首·其二
作者：楊萬里
朝代：宋

公弭江西節，儂橫南浦舟。
相逢便金石，一別幾春秋。
問訊頻黄耳，歸休各白頭。
豐碑那忍讀，未讀涕先流。
穉子弄冰
作者：楊萬里
朝代：宋

穉子金盆脫曉冰，彩絲穿取當銀鉦。
敲成玉磬穿林響，忽作玻瓈碎地聲。
積雨小止暫到東園雨作急歸
作者：楊萬里
朝代：宋

咫尺東園千里遥，欣逢小霽略逍遥。
鷺穿秧稻新黄脚，蟲秃金沙嫩紫條。
城市簷間堪繫纜，山溪夜半失危橋。
匆匆行散還歸去，一陣飄蕭不見饒。
積雨小霽
作者：楊萬里
朝代：宋

雨足山雲半欲開，新秧猶待小暄催。
一雙百舌花梢語，四顧無人忽下來。
積雨小霽暮立捲書亭前二首·其一
作者：楊萬里
朝代：宋

報晴底用暮寒爲，薄薄春衫橫見欺。
似有如無風細甚，柳絲無頼恰先知。
積雨小霽暮立捲書亭前二首·其二
作者：楊萬里
朝代：宋

淡紫斜陽嫩碧天，一春今夕始開顔。
看山偶忘歸來却，月到西廊第二間。